PRN Sarawak perlu diadakan bila tamat tempoh: Abang Johari

KUCHING, 1 Rabiulawal 1442H, Ahad – Ketua Menteri Sarawak, Datuk Patinggi Abang Johari Tun Openg hari ini berkata, Pilihan Raya Negeri perlu diadakan apabila tempoh Dewan Undangan Negeri (DUN) sedia ada tamat, Jun tahun hadapan.

Beliau berkata, ada pihak tertentu dan individu yang mencadangkan, agar Pilihan Raya Negeri tidak diadakan sewaktu pandemik COVID-19, tetapi menjelaskan yang DUN perlu dibubarkan, apabila tempoh masanya tamat untuk membolehkan pilihan raya diadakan.

“Kita perlu menyerahkan kepada rakyat (untuk mandat baru) dan kita mempunyai kerajaan yang bagus untuk menguruskan COVID-19 (ketika proses pilihan raya),” kata Abang Johari yang juga Pengerusi Gabungan Parti Sarawak (GPS) ketika menutup Konvensyen Parti Rakyat Bersatu Sarawak (SUPP) 2020 di sini hari ini.

Beliau berkata, Sarawak perlu terus diperintah oleh orang Sarawak dan bukannya orang atau parti politik dari luar Sarawak.

GPS merupakan satu gabungan empat parti Sawawak iaitu Parti Pesaka Bumiputera Bersatu (PBB) Sarawak yang dipengerusikan Abang Johari, SUPP, Parti Demokratik Progresif (PDP) dan Parti Rakyat Sarawak (PRS).

Sebagai pengerusi GPS, beliau mahukan semua parti komponen untuk bekerjasama sebagai satu pasukan bagi memenangi Pilihan Raya Negeri ke-12, dan menambah bahawa pilihan raya yang akan datang akan membuatkan mereka lebih kuat untuk membina masa hadapan.

“Tiada negeri yang boleh berjaya jika rakyatnya berpecah dan tidak mempunyai keupayaan untuk memerintah dan membangunkan negeri, tetapi Alhamdulillah, saya mendapat kerjasama daripada kesemua parti komponen,” katanya.

Beliau berkata, selepas Sarawak memenangi kes cukai jualan petroleum daripada Petronas, Sarawak di bawah GPS akan melaksanakan hak mereka atas bahan itu di buminya, dalam usaha mempelbagaikan hasil untuk pendapatan tambahan.

Beliau berkata, GPS akan sentiasa mengutamakan rakyat Sarawak dan kestabilan politik dalam usaha membawa negeri ini ke paras pembangunan lebih tinggi dan menjadikannya sebuah negeri maju pada 2030.

“Hasrat kami adalah jelas, iaitu menjadi sebuah negeri membangun di Malaysia pada 2030, tetapi untuk mencapainya, kita perlu membangunkan ekonomi, memperkuatkan kedudukan kewangan dan membangunkan bakat kita (tenaga kerja),” katanya. – Bernama


Parlimen Pekan terus dijaga demi rakyat

KUANTAN, 26 Muharam 1444H, Rabu – UMNO Pahang akan menjaga kawasan Parlimen Pekan, demikian kata Menteri Besar, Datuk Seri Wan Rosdy Wan Ismail selepas Mahkamah Persekutuan mengekalkan sabitan kesalahan Datuk Seri Najib Razak.

Melahirkan rasa sedih terhadap keputusan tersebut, Wan Rosdy yang juga Ketua UMNO Pahang berkata, kawasan itu akan diberi perhatian sewajarnya demi kepentingan rakyat.

“Insya-Allah, Parlimen Pekan akan terus dijaga, diurus tadbir demi manfaat rakyat secara keseluruhannya,” katanya.

Beliau mendoakan Najib dan keluarga dikurniakan ketabahan, kekuatan serta kecekalan untuk menghadapi ujian yang cukup berat ini.

“Bagi kami, amat besar jasa dan sumbangan yang telah dicurahkan oleh Najib dalam membangun dan memajukan negeri Pahang serta negara ini di sepanjang perkhidmatan beliau sebagai Perdana Menteri dan Menteri Besar Pahang satu ketika dahulu.

“Justeru, kami amat menghargai setiap jasa, keringat dan sumbangan yang telah beliau curahkan selama ini,” katanya dalam satu kenyataan,

Beliau berkata, perjuangan dan komitmen tidak berbelah bahagi Najib dalam mempertahankan parti dan membongkar penipuan serta putar belit pihak lawan sentiasa menjadi inspirasi kepada ahli parti.

Najib mengambil alih kerusi Parlimen Pekan pada usia 23 tahun selepas kematian bapanya Tun Abdul Razak Hussein pada 1976.

Bekas Perdana Menteri itu mengekalkan kerusi itu pada PRU14 tetapi gagal mencapai sasaran majoriti 40,000 undi.

Najib menang dengan majoriti 24,859 undi, menewaskan Ahiatudin Daud dari PAS, Muhammad Zahid Md Arip dari Parti Pribumi Bersatu Malaysia dan calon Bebas Abd Kadir Sainudin.

Sebelum ini, timbul desas desus Mohd Nizar yang merupakan anak Najib bersama bekas isteri, Tengku Puteri Zainah Tengku Eskandar bakal menjadi calon UMNO di Pekan.

Jika menjadi kenyataan, Ketua Pemuda UMNO Pekan itu akan meneruskan legasi Bekas Perdana Menteri kedua, Tun Abdul Razak Hussein, di Pahang.


Patuhi garis panduan Aidiladha

SHAH ALAM, 10 Zulhijjah 1441H, Jumaat – Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin menyeru umat Islam di negeri ini supaya mematuhi garis panduan yang ditetapkan di bawah Perintah Kawalan Pergerakan Pemulihan (PKPP), ketika meraikan sambutan Hari Raya Aidiladha.

Baginda berdua bertitah, rakyat juga seharusnya meraikan perayaan itu secara sederhana serta masih perlu berwaspada bagi mengekang penularan wabak COVID-19.

“Umat Islam turut diseru menjalankan ibadah korban kali ini dengan tertib dan berhemah sebagaimana yang digariskan oleh Jabatan Agama Islam Selangor (JAIS).

“Semoga dengan tertunainya ibadah korban dan hikmah memperingati Aidiladha, umat Islam terutamanya, dapat menjadi contoh terbaik kepada setiap umat manusia,” titah baginda berdua dalam kenyataan yang dimuat naik dalam laman Facebook Selangor Royal Office.

Baginda berdua juga sentiasa mendoakan seluruh rakyat dijauhi daripada malapetaka dan bencana, selain berdoa semoga wabak COVID-19 dapat dihapuskan.

Dalam pada itu, Sultan Sharafuddin, Tengku Permaisuri Norashikin serta Raja Muda Selangor Tengku Amir Shah, turut berkenan menzahirkan ucapan Selamat Hari Raya Aidiladha kepada seluruh umat Islam di negeri ini. – Bernama


PAS nafi keluar arahan tak pertanding jawatan tertinggi

BANGI, 15 Rabiulawal 1445H, Ahad – PAS menafikan tuduhan kononnya mengeluarkan arahan untuk tidak mempertandingkan lima jawatan tertinggi parti itu.

Timbalan Presidennya, Datuk Seri Tuan Ibrahim Tuan Man menjelaskan, PAS tidak pernah menghalang calon dari mana-mana kawasan untuk memegang jawatan di dalam parti.

“Saya sewaktu merasmikan Mesyuarat Agong di beberapa kawasan memohon agar ahli parti mencalonkan individu lain untuk jawatan sebagai Timbalan Presiden.

“Jawatan adalah suatu amanah yang perlu dipikul seandainya dipilih. Berkat kerjasama Jemaah.

InsyaAllah jemaah ini akan terus diberkati Allah,” katanya dalam kenyataan, hari ini.

Terdahulu, Setiausaha Agung PAS, Datuk Seri Takiyuddin Hassan memaklumkan tiada pertandingan bagi lima jawatan tertinggi PAS pada Muktamar Tahunan ke-69 parti itu yang dijadual berlangsung bulan depan.

Lima jawatan itu ialah presiden, timbalan presiden dan tiga naib presiden.

Bagaimanapun kenyataan berkenaan diselar Timbalan Ketua Penerangan UMNO Kelantan, Noor Hariri Mohamed Noor yang menyifatkan partinya lebih demokratik berbanding PAS.

Mengulas perkara itu, Tuan Ibrahim menegaskan, jawatan adalah suatu amanah yang perlu dipikul seandainya dipilih.

“Berkat kerjasama jemaah, insyaAllah jemaah ini akan terus diberkati Allah.

“Apakah yang mendukacitakan kamu seandainya bebanan yang kamu pikul diangkat dari pundakmu,” katanya.


India pertimbang laksana perintah berkurung kerana jerebu

NEW DELHI, 13 Rabiulakhir 1443H, Khamis – Pihak berkuasa India menutup semua sekolah di bandar raya ini dan mengarahkan operasi kilang arang batu ditangguhkan buat sementara waktu dalam usaha menangani masalah jerebu.

Langkah berkenaan dibuat ketika kerajaan sedang mempertimbangkan untuk melaksanakan perintah berkurung yang tidak pernah dilaksanakan sebelum ini berikutan krisis pencemaran udara.

Malah keputusan menangguhkan operasi kilang dilakukan dengan tujuan mengurangkan kesesakan trafik yang dilihat berpotensi membawa kepada krisis pencemaran udara.

Bagaimanapun keputusan untuk melaksanakan perintah berkurung belum dimuktamadkan lagi berikutan pihak berkuasa masih meneruskan perbincangan sama ada membenarkan syarikat-syarikat meneruskan operasi perkhidmatan mereka.

Pakar berpandangan, langkah perintah berkurung mampu mengawal krisis pencemaran namun menimbulkan masalah lain yang lebih kritikal terutama menjejaskan mata pencarian kepada jutaan penduduk.

“Ini bukan penyelesaian yang kami cari kerana membawa masalah besar kerana perlu ingat keadaan ekonomi penduduk sangat memberi kesan terutama melibatkan golongan bepndapatan rendah,” kata Pengarah Eksekutif Pusat Sains dan Alam Sekitar, sebuah organisasi penyelidikan dan advokasi di New Delhi, Anumita Roychowdhury.

Bacaan indeks pencemaran udara di New Delhi menunjukkan ke paras membahayakan sekali gus mendorong jawatankuasa Kementerian Alam Sekitar mengeluarkan garis panduan dalam usaha membendung keadaan.

Malah penduduk dinasihatkan supaya lebih berhati-hati ketika pihak berkuasa bertungkus-lumus menyelesaikan krisis yang melanda bandar itu sejak bertahun-tahun. – Agensi


Mat Kilau raih RM23 juta seminggu

BANGI, 30 Zulkaedah 1443H, Khamis – Semakin mendapat tempat di hati rakyat Malaysia, Filem Mat Kilau: Kebangkitan Pahlawan terus mencipta sejarah apabila meraih kutipan lebih RM20 juta selepas seminggu ditayangkan.

Filem epik arahan Syamsul Yusof – yang ditayangkan sejak 23 Jun lalu itu – membawa fenomena baharu kepada industri perfileman Malaysia dengan kutipan tertinggi pada minggu pembukaan dan terpantas untuk meraih RM23 juta dalam masa tujuh hari.

Perkara itu dikongsikan TGV Cinemas menerusi laman sosialnya, hari ini.

Sambil meluahkan rasa syukur di atas pencapaian membanggakan itu, Datuk Adi Putra yang menghidupkan watak pahlawan Mat Kilau Imam Rasu atau Mat Kilau mengajak orang ramai untuk terus memberi sokongan kepada filem epik Melayu berkenaan.

“Alhamdulillah syukur! Jutaan terima kasih kepada semua. Teruskan menonton filem Mat Kilau kini masuk minggu kedua,” katanya menerusi hantaran di Facebooknya, hari ini.

Pada masa sama, tinjauan Ismaweb.net mendapati, rata-rata pengguna media sosial tidak berasa jemu untuk menonton filem terbitan Studio Kembara walaupun mengakui sudah menyaksikannya berulang kali.

“MasyaAllah Tabarakallah. Saya dah tengok kali kedua. Memang terbaik,” kata Shuhada Muhammad.

“Alhamdulillah. Memang padu sangat-sangat filem epik tahun ini. Mat Kilau yang menyemarakkan pejuang-pejuang terdahulu yang sanggup berkorban demi agama bangsa dan negara. Hari Ahad ini turun lagi,” itu pula kata Aiman Zamila.

Selain memuji kehebatan pelakon menjayakan watak masing-masing, ada juga meluahkan rasa tersentuh dengan mesej yang cuba disampaikan menerusi filem itu.

“Alhamdulillah, cerita yang membuatkan ramai menghayati dengan lebih mendalam antara perjuangan dalam mendapat hak Melayu Islam kita. Filem paling terbaik!” kata Wawa Mazwa Din.

“Tahniah. Jalan cerita sampai ke jiwa. Bila tengok rasa nak marah, menangis dan meremang tiba-tiba.

“Watak pelakon terbaik dengan peranan masing-masing. Teruskan perjuangan berkarya dengan seikhlas hati. Insya-Allah hasilnya menakjubkan,” kata Baharin Shah.


KKM perluas sistem janji temu di MySejahtera elak sesak

BANGI, 4 Jamadilakhir 1444H, Rabu – Kementerian Kesihatan (KKM) memperluaskan sistem janji temu melalui aplikasi MySejahtera yang sedia ada di semua fasiliti kesihatan primer.

Menterinya, Dr Zaliha Mustafa berkata, ia sebagai langkah mempertingkatkan kecekapan perkhidmatan dan akses klien di fasiliti kesihatan primer ekoran mengambil kira masa menunggu yang lama.

Beliau berkata, antara perkhidmatan yang dimasukkan dalam sistem janji temu iatu adalah rawatan pesakit luar, inisiatif saringan kesihatan kebangsaan (NHSI), saringan kesihatan PeKa B40, pemeriksaan kesihatan pra-pekerjaan atau pra-pengajian dan saringan pra-perkahwinan.

Ini turut meliputi khidmat berhenti merokok (KBM), perkhidmatan perancang keluarga dan prosedur seperti rawatan luka serta penukaran tiub.

“Perkhidmatan ini telah dimulakan di 673 Klinik Kesihatan secara berfasa, bermula dengan saringan NHSI, PeKa B40, KBM dan akan diperluaskan kepada perkhidmatan lain secara berperingkat.

“Sistem janji temu ini bertujuan membantu fasiliti kesihatan primer mengatur jadual perkhidmatan berdasarkan kapasiti masing-masing dan mengelakkan kesesakan di tempat pendaftaran dan menunggu,” katanya dalam kenyataan, hari ini.

Dr Zaliha berkata, antara kelebihan sistem janji temu atas talian ini termasuklah pelanggan dapat merancang lawatan ke fasiliti kesihatan primer mengikut kesesuaian masa.

Selain itu, pelanggan juga boleh mengubah tarikh janji temu melalui aplikasi MySejahtera dengan mudah tanpa perlu membuat panggilan ke fasiliti kesihatan, katanya.

“Sistem ini juga mempunyai fungsi Automated Reminder supaya pelanggan menghadirkan diri mengikut masa dan tarikh yang telah ditempah.

“Untuk kes kecemasan, kes demam atau penyakit berjangkit, orang ramai boleh terus ke fasiliti kesihatan primer tanpa perlu membuat janji temu,” katanya.

Beliau berkata, aplikasi MySejahtera bagi tahun 2023 telah mula sepenuhnya dan tempahan boleh dilakukan bermula hari ini.

“Dengan pendigitalan sistem perkhidmatan kesihatan yang disediakan KKM ini, saya harap ia dapat mempromosi program-program kesihatan di bawah fasiliti kesihatan primer kepada masyarakat yang lebih berkesan serta menjadikan sistem perkhidmatan penjagaan kesihatan negara lebih efisien,” katanya.


Vaksin Sinopharm beri tindak balas lemah terhadap varian Delta

BEIJING, 11 Zulhijjah 1442H, Rabu – Vaksin Sinopharm dilaporkan memberi tindak balas antibodi yang lemah terhadap varian COVID-19 berbahaya Delta, menurut kajian.

Menurut kajian makmal di Sri Lanka, tahap antibodi pada individu yang menerima vaksin Sinopharm BBIBP-CorV mengalami penurunan 1.38 kali ganda terhadap varian Delta berbanding versi virus pertama dikenal pasti di Wuhan.

Kajian dilakukan oleh saintis Universiti Sri Jayewardenepura serta Majlis Perbandaran Colombo di Sri Lanka dan Universiti Oxford di United Kingdom.

Varian Delta pertama kali ditemukan di India pada akhir tahun lalu, dan menjadi versi virus dominan di seluruh dunia serta menyebabkan lonjakan kes jangkitan di kebanyakan negara termasuk Britain, Indonesia, Amerika Syarikat dan Korea Selatan.

Varian berkenaan turut dikesan di lebih daripada 90 negara di seluruh dunia.

Vaksin Sinopharm turut didakwa menunjukkan penurunan kadar antibodi 10 kali lebih ketara terhadap varian Beta, yang pertama kali dijumpai di Afrika Selatan.

Vaksin dua dos itu adalah antara suntikan imunisasi COVID-19 yang paling banyak digunakan di China, dan Sinopharm bersetuju untuk memberikan sehingga 170 juta dos kepada kemudahan COVAX. – Agensi


Rasuah urus jenazah: Tiga pembantu kesihatan dipenjara, didenda

SHAH ALAM, 23 Rejab 1444H, Selasa – Tiga pembantu perawatan kesihatan (PPK) di Hospital Serdang masing-masing dipenjara tiga hingga lima bulan serta denda antara RM5,000 dan RM20,000 oleh Mahkamah Sesyen di sini, hari ini kerana menerima rasuah berkaitan kerja-kerja pengurusan jenazah.

Hakim Rozilah Salleh menjatuhkan hukuman itu terhadap Mohd Shah Rizan Yasak, 43; Mohd Riduan Ibrahim, 41, dan Muhamad Yusri Yusof, 36, selepas mereka mengaku bersalah atas pertuduhan pilihan yang dibacakan secara berasingan.

Mahkamah menjatuhkan hukuman denda RM20,000 kepada Mohd Shah Rizan manakala masing-masing RM10,000 dan RM5,000 terhadap Mohd Riduan serta Muhamad Yusri.

Mahkamah memerintahkan ketiga-tiga lelaki itu menjalani hukuman penjara bermula hari ini dan penjara enam bulan terhadap Mohd Shah Rizan, empat bulan (Mohd Riduan) dan tiga bulan (Muhamad Yusri) sekiranya gagal membayar denda.

Mengikut pertuduhan, ketiga-tiga lelaki itu yang bertugas di Unit Forensik masing-masing menerima wang tunai berjumlah RM6,250; RM3,550 dan RM1,100, menerusi pemindahan dalam talian dalam akaun bank mereka daripada pemilik sebuah syarikat yang berusia 32 tahun bagi kerja-kerja pengurusan jenazah.

Mereka didakwa melakukan perbuatan tersebut di beberapa cawangan bank di Bandar Baru Bangi, Kajang dan Banting, dekat sini antara 18 Mac 2018 dan 7 Ogos 2019.

Pendakwaan dikemukakan mengikut Seksyen 165 Kanun Keseksaan yang memperuntukkan hukuman penjara sehingga dua tahun atau dengan denda atau kedua-duanya sekali.

Sebelum menjatuhkan hukuman, Rozilah turut menasihati ketiga-tiga tertuduh agar insaf dan berjanji tidak mengulangi kesilapan serupa.

“Sebagai PPK di unit forensik yang menguruskan jenazah dan mayat, kerjaya kamu ini sangat mulia. Sepatutnya, kamu jangan bagi cadangan atau peluang (perbuatan rasuah), kamu tegur perbuatan mereka (rasuah) baru ada integriti sebagai penjawat awam.

“Dapat duit (gaji) sedikit, biar berkat, guna fikiran yang Allah bagi untuk menilai baik dan buruk. Apa yang kamu buat ini salah dan harap hukuman ini jadi kifarah kepada kamu,” katanya.

Ketika rayuan, ketiga-tiga tertuduh yang tidak diwakili peguam tidak dapat menahan kesedihan dan memohon dikenakan hukuman ringan dengan alasan mereka adalah penanggung utama keluarga.

Pegawai Pendakwa Suruhanjaya Pencegahan Rasuah Malaysia (SPRM) Mohd Alif Shaharuzaman memohon mahkamah mengenakan hukuman setimpal dengan alasan kepentingan awam melebihi daripada kepentingan kesemua tertuduh selain bagi mencerminkan  tahap keseriusan kes.

Sementara itu, seorang lagi PPK di hospital sama iaitu Hairul Nizam Idris, 39, mengaku tidak bersalah atas satu pertuduhan menerima rasuah untuk dirinya berjumlah RM1,100 daripada seorang lelaki menerusi pemindahan dalam  talian dalam akaun banknya berhubung kerja-kerja serupa di sebuah cawangan bank di Kajang pada 20 dan 23 April 2018.

Dia didakwa mengikut Seksyen 17 (a) Akta SPRM 2009 dan boleh dihukum di bawah Seksyen 24 (1) akta sama yang memperuntukkan penjara sehingga 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Bapa tiga anak itu turut mengaku tidak bersalah atas satu pertuduhan pilihan di bawah Seksyen 165 Kanun Keseksaan.

Hairul yang diwakili peguam Siti Nurul Jannah Rizali dibenarkan ikat jamin RM6,000 dengan seorang penjamin serta menyerahkan pasport kepada mahkamah dan melaporkan diri di pejabat SPRM.

Sebutan semula kes ditetapkan 17 Mac depan. – Bernama


Nahas pesawat: 10 pakar penerbangan AS berada di lokasi bantu siasat punca

SHAH ALAM, 4 Safar 1445H, Isnin – Seramai 10 pakar penerbangan dari Amerika Syarikat (AS) berada di lokasi nahas pesawat Beechcraft Model 390 (Premier 1) di Elmina, di sini hari ini bagi menjalankan siasatan punca nahas pesawat itu.

Ketua Polis Daerah Shah Alam, ACP Mohd Iqbal Ibrahim berkata, kesemua mereka dijangka berada di negara ini selama tujuh hingga 10 hari bagi menyiasat punca nahas itu.

“Kesemua mereka tiba di negara ini semalam dan pagi ini sudah memulakan siasatan.

“Kita menjangkakan operasi membawa keluar bangkai pesawat akan selesai hari ini dan sekiranya tidak sempat, kita akan terus menempatkan anggota untuk memantau keadaan di lokasi kejadian kerana tidak mahu ada aktiviti yang di luar jangkaan,” katanya.

Beliau berkata demikian kepada pemberita selepas membuat tinjauan di lokasi kejadian bersama pegawai penyiasat Biro Siasatan Kemalangan Udara (BSKU) Kol Muhammad Abdullah.

Mohd Iqbal berkata, lapan pegawai BSKU turut terlibat dalam penyiasatan nahas pesawat yang mengorbankan 10 individu itu.

Tinjauan Bernama mendapati kerja-kerja membawa keluar bangkai pesawat sedang dijalankan dan sebuah lori digunakan untuk membawa bangkai pesawat ke hangar di Subang untuk siasatan selanjutnya.

Sebelum ini, Kementerian Pengangkutan dalam kenyataan memaklumkan laporan awal siasatan nahas pesawat yang mengorbankan 10 individu akan disediakan dalam masa 30 hari daripada tarikh kemalangan udara itu berlaku.

Siasatan teknikal berdasarkan Annex 13 – Aircraft Accident and Incident Investigation, International Civil Aviation Organisation (ICAO Annex 13), telah pun dimulakan pasukan BSKU bermula pada tarikh kejadian itu.

Khamis lepas, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina mengorbankan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Mangsa yang maut terdiri daripada enam penumpang dan dua kru pesawat ringan itu, manakala dua lagi merupakan orang awam, masing-masing penunggang motosikal dan pemandu kereta yang melalui kawasan berkenaan ketika kejadian.

Ketika insiden, pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada 2.48 petang. – Bernama


Isu bendera: ‘Serangan kaum’ respon MCA mencurigakan

BANGI, 15 Zulhijjah 1441H, Rabu – Alasan ‘tidak sengaja’ dalam kejadian pemasangan bendera terbalik sudah lapuk dan sering kali digunakan pada peristiwa-peristiwa yang berlaku sebelum ini, termasuk ketika zaman Pakatan Harapan (PH) memerintah.

Kejadian Jalur Gemilang dipasang terbalik dipercayai berlaku di sekolah rendah di Klang, Selangor dan sekolah SJK di Kluang, Johor yang tular di media sosial sejak, semalam.

Bagaimanapun, reaksi Timbalan Menteri Pendidikan, Datuk Dr Mah Hang Soon terhadap isu berkenaan disifatkan sebagai sangat tidak profesional, tidak matang dan mencurigakan.

Hang Soon berkata, selepas disiasat, didapati kedua-dua insiden itu berlaku secara tidak sengaja dan beliau tidak mahu membincangkan kaum pekerja-pekerja yang terbabit.

Membidas respon itu, Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, sudah terang lagi bersuluh insiden sebegini yang berulang setiap tahun ketika bulan kemerdekaan, bukan satu kebetulan apatah lagi sesuatu yang tidak disengajakan.

Lebih parah lagi, tegasnya, apabila netizen berang kerana peristiwa ini berlaku di sekolah vernakular, manakala Hang Soon pula bersungguh-sungguh mempertahankan seolah-olah itu adalah satu ‘serangan’ terhadap kaum tertentu.

“Siapa ‘kaum tertentu’ yang dimaksudkan itu? Apa yang beliau risaukan sebenarnya? Kemarahan rakyat terhadap ‘kaum tertentu’ atau ke atas ‘institusi’ sekolah vernakular itu sendiri? Apakah ada sesuatu yang disorokkan?,” soalnya dalam satu kenyataan, hari ini.

Makin mencurigakan, katanya, apabila Hang Soon sendiri membalas komen netizen dan menyatakan pekerja sekolah yang memasang bendera secara terbalik itu adalah seorang Melayu.

“Apa yang beliau cuba buktikan sebenarnya? Tidak kira apa kaumnya pun, yang salah tetap salah. Anda nilaikanlah sendiri.

“Saya sudah banyak kali dilabel rasis apabila mengkritik politikus-politikus MCA, DAP dan GERAKAN tetapi tidak mengapalah.

“Jika menyatakan kebenaran bagi menyedarkan anak watan, saya terima sahaja tohmahan ini,” katanya.

Dalam pada itu, Haji Aminuddin turut mengingatkan rakyat bahawa Hang Soon adalah calon MCA di kerusi majoriti Melayu iaitu di Tanjung Malim.

“Kerusi ini diberikan oleh BN untuk ditandingi oleh MCA sejak 1958 lagi, iaitu selama 14 kali pilihan raya. Fikir-fikirkan,” katanya.


AS bunuh pemimpin Al-Qaeda dalam serangan dron di Kabul

KABUL, 4 Muharram 1444H, Selasa – Pemimpin Al-Qaeda, Ayman al-Zawahiri telah terbunuh dalam serangan dron CIA di Afghanistan, kata Presiden Amerika Syarikat (AS), Joe Biden.

Kematian Al-Zawahiri itu disifatkan tamparan besar kepada kumpulan tersebut sejak pengasasnya Osama bin Laden terbunuh pada 2011.

“Keadilan telah diberikan dan pemimpin pengganas ini sudah tiada lagi,” kata Biden dalam ucapan khas dari Rumah Putih.

Perisikan telah mengesan keluarga al-Zawahiri di Kabul awal tahun ini, kata Biden, sambil menambah bahawa tiada orang awam atau ahli keluarga Al-Zawahiri telah terbunuh dalam serangan itu.

Terdahulu, pegawai AS yang tidak mahu namanya disiarkan berkata, CIA melakukan serangan dron di ibu negara Afghanistan, Kabul pada Ahad, menggunakan dua peluru berpandu.

Al-Zawahiri berada di balkoninya ketika itu, kata mereka.

“Ia satu tamparan yang ketara,” Pengarah Penyelidikan di Soufan Group, sebuah firma keselamatan global, Colin Clarke, memberitahu Al Jazeera.

“Dia semakin selesa sejak beberapa tahun lalu sejak Taliban mengambil alih,” kata Clarke.

Taliban mengesahkan serangan di Kabul, dan mengutuknya sebagai ‘pelanggaran prinsip antarabangsa’. – Agensi


Basikal lajak: Wanita bebas tuduhan sebabkan kematian 8 remaja

PUTRAJAYA, 20 Ramadan 1444H, Selasa – Mahkamah Rayuan hari ini membebaskan dan melepaskan kerani wanita, Sam Ke Ting daripada tuduhan memandu secara melulu yang mengorbankan lapan remaja penunggang basikal lajak pada 2017.

Panel tiga hakim terdiri daripada Datuk Hadhariah Syed Ismail, Datuk Hashim Hamzah dan Datuk Azman Abdulah, dalam keputusan sebulat suara, membenarkan rayuan Sam untuk mengetepikan keputusan Mahkamah Tinggi yang mensabitkan dan menjatuhkan hukuman penjara enam tahun bagi kesalahan itu.

Hadhariah berkata, sabitan Sam kerana memandu secara melulu tidak boleh bertahan kerana pertuduhan yang dikenakan terhadapnya ada kekurangan.

Hakim itu berkata, terdapat penggandaan kesalahan dalam pertuduhan itu iaitu melakukan pemanduan secara melulu dan memandu secara berbahaya.

Beliau berkata, Seksyen 163 Kanun Tatacara Jenayah memperuntukkan bahawa pertuduhan mesti mempunyai satu kesalahan dan jelas pertuduhan terhadap Sam melanggar peruntukan tersebut. -Bernama


6 maut, gempa 6.3 skala Richter gegar Croatia

BELGRADE, 15 Jamadilawal 1442H, Rabu – Gempa bumi berukuran 6.3 skala Richter menggegar ibu negara Croatia, Zagreb pada Selasa sehingga menyebabkan sekurang-kurangnya enam nyawa terkorban.

Gempa yang melanda bandar Petrinja di wilayah Sisak tengah berpusat sekitar 51 kilometer (31.7 batu) di tenggara Zagreb pada kedalaman 10km, menurut Pusat Seismologi Eropah-Mediterranian.

Kementerian Dalam Negeri mengesahkan bahawa enam orang maut setakat ini akibat gempa.

“Walaupun misi menyelamat runtuhan masih diteruskan, dukacita untuk dimaklumkan bahawa enam terkorban iaitu seorang wanita di Petrinja dan lima lelaki di Majske Poljane.

“Sekurang-kurangnya enam orang cedera parah dan 20 cedera ringan. Kita menumpukan kepada keluarga mangsa dan mereka yang cedera,” kata kementerian itu.

Datuk Bandar, Glina Stjepan Kostanjevic mengesahkan empat mayat mangsa ditemukan di bandar berhampiran Petrinja, dan usaha menyelamat masih diteruskan.

“Ini adalah insiden ngeri dan tragedi,” kata Presiden Croatia, Zoran Milanovic.

Dia memberi jaminan akan memulihkan semula bandar yang teruk terjejas akibat gempa dengan bantuan kewangan daripada Kesatuan Eropah (EU).

“Bandar ini akan dibina semula, namun ia tidak mampu menggantikan nyawa-nyawa yang menjadi korban,” katanya.

Kerajaan mengerah pasukan bantuan di seluruh negara ke Petrinja bagi mengurus misi mencari dan menyelamat mangsa.

Gempa itu menyebabkan panik kepada penduduk dan kesesakan lalu lintas di Zagreb apabila ribuan mereka menyelamatkan diri dari bandar sehingga menyebabkan sistem komunikasi terputus. –  Agensi


Puad Zarkashi dakwa PN, Tun M saling ‘memperguna’ satu sama lain

BANGI, 14 Syawal 1444H, Jumaat – Ahli Majlis Tertinggi UMNO, Datuk Dr Mohd Puad Zarkashi mendakwa Perikatan Nasional (PN) dan Tun Dr Mahathir Mohamad saling ‘menggunakan’ antara satu sama lain demi kepentingan masing-masing.

Atas sebab itu, beliau berkata, tidak mustahil PN akan bergabung dengan bekas Perdana Menteri itu menjelang Pilihan Raya Negeri (PRN) tidak lama lagi.

Ini kerana, PAS dan Bersatu yakin Dr Mahathir masih mempunyai mempunyai pengaruh kuat, dakwa Puad.

“ PAS dan Bersatu yakin Dr Mahathir masih ada pengaruh, dalam masa sama Mahathir pula mahu gunakan kedua-dua itu untuk beliau kembali relevan.

“Masing-masing mahu menggunakan antara satu sama lain untuk menumbangkan kerajaan sedia ada,” katanya.

Beliau berkata demikian sebagai mengulas mengenai pertemuan Presiden PAS Tan Sri Abdul Hadi Awang bersama beberapa pemimpin PAS hadir ke kediaman Tun Mahathir untuk menandatangani Proklamasi Orang Melayu, kelmarin.

Turut hadir menandatangani proklamasi itu ialah Menteri Besar Terengganu, Datuk Seri Dr Ahmad Samsuri Mokhtar dan Setiausaha Agung PAS, Datuk Seri Takiyuddin Hassan.

Puad turut menyifatkan, program Proklamasi Orang Melayu yang diasaskan Dr Mahathir sebelum ini, hanyalah gimik politik semata-mata.

Beliau mendakwa, ‘track record’ sama ada PAS atau Dr Mahathir yang mencetuskan idea program itu, kedua-duanya tidak boleh dipercayai.

“PAS pernah memeterai Proklamasi Muafakat Nasional bersama UMNO. Air mata membasahi Dewan Merdeka. Tetapi selepas itu PAS khianati UMNO kerana menyertai PN.

“Setahu kita Bersatu tolak kerjasama dengan Tun M. Maka sokongan beberapa pemimpin Bersatu secara individu tidak menampakkan kesepakatan,” katanya.

Proklamasi Orang Melayu adalah suatu pengisytiharan berkaitan agenda dan perjuangan orang Melayu yang mengandungi 12 perkara berkaitan dengan cabaran dan masa depan orang Melayu ketika ini.


Siti Aishah sebak, kongsi memori dalam fotobiografi ‘Muhammad Adib’

Oleh Athirah Huda Zalhe

BANGI, 19 Safar 1442H, Rabu – “Saya menulis buku ini hanya untuk menyimpan semua memori bersama arwah abang.”

Demikian ringkas jawapan Siti Aishah Mohd Kassim, 20, ketika mengulas mengenai buku fotobiografi ‘Muhammad Adib’ tulisannya dalam majlis pelancaran, hari ini.

Penuntut Universiti Teknologi Mara (UiTM) cawangan Sungai Petani itu seakan tidak mampu menghabiskan perkataannya, seolah-olah tersekat dan sesekali menunduk.

Dengan nada sebak, Siti Aishah ketika ditemui Ismaweb.net berkata, dia tidak mampu menahan rasa sedih mengenangkan peristiwa menimpa abangnya, Allahyarham Muhammad Adib Mohd Kassim.

Siti Aishah berkata, penulisan buku itu terhasil selepas Penerbit Piri Reis Media mempelawanya untuk berkongsi memori dan pengalaman bersama Allahyarham Muhammad Adib.

“Aishah pada awalnya tidak yakin untuk menulis, kerana ini adalah kali pertama. Tetapi Cik Man sendiri yang datang ke rumah dan mengajak untuk bersama hasilkan buku ini.

“Katanya, jika buku ini ditulis oleh Aishah pembaca akan lebih merasakan perasaan dan penceritaan yang cuba Aishah sampaikan,” katanya.

Buku berkenaan dilancarkan oleh Presiden Ikatan Muslimin Malaysia (ISMA), Haji Aminuddin Yahaya dalam satu majlis yang diadakan di Ibu Pejabat ISMA, di sini hari ini.

Siti Aishah berkata, dia sebolehnya tidak mahu lagi mengingati peristiwa yang menimpa abangnya itu, tetapi ia bukan bermakna melupakan setiap kenangan mereka bersama sejak kecil.

“Apa yang berlaku ini sebolehnya Aishah tidak mahu ingat lagi kerana ia sangat menyedihkan kami.

“Tetapi, buku ini adalah tempat untuk saya simpan kenangan dengan dia. Sebagai adik, saya akui berbangga dengan dia (Allahyarham Adib) kerana diingati dan disanjung ramai,” katanya.

Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham Muhammad Adib menghembuskan nafas terakhir pada 17 Disember 2018 di Institut Jantung Negara (IJN).


Retorik hapus rasuah Kerajaan Madani ‘ke laut’

BANGI, 13 Muharram 1445H, Isnin – Tindakan Suruhanjaya Pencegahan Rasuah Malaysia (SPRM) yang seolah-olah mempertahankan Datuk Seri Ahmad Zahid Hamidi berhubung pengumuman peruntukan untuk persatuan belia di Terengganu amat mendukacitakan.

SPRM sebelum ini menyifatkan tindakan pemberian geran bernilai RM350,000 oleh kerajaan kepada belia Terengganu adalah tidak menyalahi undang-undang atau berunsur rasuah.

Ketua Pesuruhjayanya, Tan Sri Azam Baki dilaporkan berkata, sebagai sebuah kerajaan pemerintah, ia berhak untuk memberi inisiatif yang difikirkan wajar kepada rakyat.

Bagi pemerhati politik, Prof Madya Dr Muhammad Fathi Yusof, menggunakan kuasa sebagai menteri dengan menawarkan peruntukan tertentu jika mengundi parti tertentu adalah salah guna kuasa.

“Duit kerajaan adalah duit rakyat – pembayar cukai bukan dari PH dan BN sahaja, tapi semua rakyat. Jadi guna duit rakyat untuk kepentingan parti satu bentuk salah guna kuasa,” katanya dalam kenyataan hari ini.

Dari sudut rasuah pilihan raya, Dr Muhammad Fathi berkata, berdasarkan Seksyen 10 dan Seksyen 11 Akta Kesalahan Pilihan Raya 1954 (Akta 5), tindakan menawarkan sesuatu balasan bagi mendorong pengundi supaya mengundi parti tertentu adalah rasuah.

“Dari sudut ‘pilihan raya bersih dan adil’ amalan demikian bertentangan dengan prinsip demokrasi. Menteri Persekutuan yang sedang berkuasa sepatutnya tidak berkempen menggunakan tawaran program kerajaan untuk memancing undi.

“Sedih bila Ketua SPRM pun boleh pertahankan tindakan sebegini. Dari sudut retorik hapus rasuah. Ke laut nampaknya!” tegasnya.

Jumaat lalu, Ahmad Zahid yang juga Menteri Kemajuan Desa dan Wilayah (KKDW) mengumumkan peruntukan lebih setengah juta ringgit membabitkan Persatuan Belia Gabungan Lembaga Kemajuan Terengganu Tengah (Ketengah) berjumlah RM100,000.

Beliau turut mengumumkan peruntukan RM250,000 untuk Majlis Belia Terengganu dan RM200,000 bagi persatuan permotoran di negeri terbabit.

Ahmad Zahid yang juga Pengerusi Barisan Nasional (BN) dan Presiden UMNO, menyeru golongan muda yang hadir mengundi ‘gelombang biru dan merah’ pada Pilihan Raya Negeri (PRN) bulan depan, sambil menambah jumlah yang diperuntukkan mungkin ditambah bergantung kepada keputusan pada 12 Ogos ini.


RON97 naik 7 sen

BANGI, 3 Syaaban 1442H, Rabu – Harga runcit petrol RON97 naik sebanyak 7 sen iaitu kepada RM2.47 seliter, menurut Kementerian Kewangan.

Sementara, bagi RON95 dan diesel masing-masing masih kekal pada paras RM2.05 serta RM2.15 seliter.

Harga runcit produk petroleum bagi tempoh 18 Mac sehingga 24 Mac itu dibuat berdasarkan penetapan harga runcit produk petroleum secara mingguan mengguna formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguh pun harga pasaran bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam kenyataan, hari ini.


Kelantan terima 90,000 dos vaksin Pfizer-BioNTech

KOTA BHARU, 10 Zulhijjah 1442H, Selasa – Kelantan dijangka menerima sekitar 90,000 dos vaksin Pfizer-BioNTech pada akhir minggu ini.

Pengarah Kesihatan Negeri, Datuk Dr Zaini Hussin berkata, vaksin itu akan digunakan di lebih daripada 80 pusat vaksinasi dan 60 klinik kesihatan di seluruh negeri.

“Pembekalan vaksin yang akan datang juga akan diberikan pada program jangkauan pemberian vaksin di seluruh negara,” katanya.

Seperti negeri lain, Kelantan tidak lagi akan mendapat dos vaksin Sinovac dari kerajaan Pusat pada akhir bulan ini tetapi sebaliknya akan mendapat Pfizer.

Menteri Kesihatan, Datuk Seri Dr Adham Baba mengatakan bahawa kerajaan Persekutuan tidak akan lagi menghantar vaksin Sinovac COVID-19 ke Kelantan dan negeri-negeri lain kerana kebanyakan dos telah diberikan.

Menurutnya, kerajaan Pusat telah menempah 45.7 juta Pfizer dan 15.9 juta dos Sinovac.

Kelantan juga akan mendapat sebahagian daripada vaksin CanSino China setelah ia tiba akhir bulan ini.

Sementara itu, lebih daripada 500,000 rakyat Kelantan telah menyelesaikan dos vaksin pertama dan kedua pada hari Ahad.

Angka tersebut mewakili 10.63 peratus daripada mereka yang layak untuk vaksinasi.

Kota Bharu mencatatkan jumlah jangkitan COVID-19 tertinggi akhir-akhir ini, diikuti oleh Pasir Mas dan Kuala Krai.


Yayasan Ikhlas serah sumbangan alat perubatan

DI Hospital Serdang.

Wabak COVID-19 belum kelihatan mahu reda, bahkan jumlah kes-kes baharu sedang meningkat naik.

Tidak mustahil akan meningkat kepada 5,000 kes baharu harian selepas raya nanti andai tiada tindakan drastik diambil oleh semua pihak.

Lebih 90 peratus katil unit rawatan rapi (ICU) di hospital-hospital di sekitar lembah Klang digunakan untuk menangani fasa pandemik yang mencabar ini.

Mewakili Yayasan Ikhlas, saya menyampaikan sumbangan peralatan perubatan untuk kegunaan barisan hadapan di Hospital Serdang dan Maeps.

Sebanyak 2,000 set peralatan perlindungan peribadi (PPE), 1,0000 unit sarung tangan (gloves) dan 1,000 unit pelitup muka khas (N95) yang bernilai RM 100,000.00 telah diserahkan kepada Timbalan Pengarah 1 Hospital Serdang, Dr Fikri Abu Bakar.

Sejak April 2020, YI telah menyumbang sebanyak RM 2.45 juta untuk alatan kegunaan barisan hadapan Kementerian Kesihatan Malaysia (KKM) dan RM3 juta lagi untuk agihan bantuan bekalan makanan kepada lebih 25 ribu keluarga yang terkesan akibat pandemik COVID-19.

Doakan kami. Semoga usaha yang kerdil berbanding dengan keperluan sebenar rakyat dan negara ini diberkati dan diredhaiNya.

Peduli, Prihatin
Yayasan Ikhlas

Prof Dr Zainur Rashid Zainuddin
Pengerusi Pemegang Amanah Yayasan Ikhlas
Naib Presiden Ikatan Muslimin Malaysia (ISMA)


Sikap sambil lewa antara punca masalah pembahagian harta pusaka

BANGI, 30 Jamadilakhir 1442H, Jumaat – Sikap sambil lewa dan tidak merancang pembahagian harta pusaka antara faktor yang membelenggu permasalahan pusaka.

Di Malaysia, tidak dapat dinafikan bahawa permasalahan pertelingkahan dan persengketaan mengenai pembahagian harta umat Islam bukanlah suatu yang asing dalam masyarakat Melayu.

Walhal, Islam telah menggariskan pelbagai kaedah pengurusan harta bukan hanya hibah mutlak, tetapi juga hibah kontingensi dan bersyarat termasuklah hibah umra – yang bertujuan untuk mencapai keadilan dan melaksanakan mengikut Maqasid Syariah.

Bagi memudahkan umat Islam memahami hal itu, peguam, Datuk Haji Ikbal Salam telah menghasilkan sebuah buku mengenai instrumen pengurusan harta berdasarkan pengalaman peribadinya dalam menangani pengurusan harta membabitkan hibah bersyarat.

Beliau yang mengendalikan kes berkaitan harta pusaka lebih dari 25 tahun berkata, buku bertajuk ‘Mekanisme Serta Amalan Hibah Kontingensi dan Bersyarat di Malaysia dan Singapura (Hibah Al-‘Umrā dan Hibah Al-Ruqbā)’ ini adalah karya yang komprehensif dan padat dengan pengetahuan dan amalan Kontrak Hibah serta kepelbagaian instrumen hibah yang tidak diketahui umum.

Contohnya, membabitkan hibah harta dalam gadaian, hibah takaful, hibah bersyarat dan juga menyentuh Instrumen lain seperti Nuzriah.

Katanya, buku ini berbeza dengan karya yang lain kerana ianya menyentuh amalan hibah di dua negara berjiran dan memberikan memberikan fahaman dan perbandingan yang lebih mendalam akan instrumen Hibah Bersyarat, Wasiyyah dan Fara’id kepada umat Islam.


Purata 22 kanak-kanak AS ditembak setiap hari

DUBAI, 1 Rabiulawal 1445H, Ahad – Sejumlah 470 insiden tembakan besar-besaran berlaku di seluruh Amerika Syarikat (AS) dalam tempoh lapan bulan pertama tahun 2023, menyebabkan lebih 25,000 rakyat negara itu maut akibat keganasan senjata api, lapor Xinhua memetik Gulf News.

Menurut artikel yang diterbitkan, purata 22 kanak-kanak berumur 17 tahun ke bawah ditembak setiap hari dan kebanyakan mangsa maut akibat tembakan selain kematian disebabkan bunuh diri.

Budaya senjata api telah menjadi sebahagian daripada hak perlembagaan AS, sudah sebati dalam pemikiran sehingga insiden kanak-kanak yang ditembak setiap hari tidak membawa sebarang perubahan dalam status quo, lapor Gulf News.

Dalam menghadapi realiti yang menyedihkan ini, Senator Demokrat Chris Murphy memberitahu CNN bahawa “ini adalah satu-satunya negara di dunia, lelaki yang gagal berdepan realiti, meluahkan rasa marah dengan melakukan pembunuhan besar-besaran.”

Keganasan senjata api telah menjadi isu yang memecahbelahkan dan membawa maut dalam masyarakat AS sejak sekian lama.

Kematian akibat kecederaan berkaitan senjata api juga meningkat di AS sejak 2004, dengan angka pada 2021 mencecah rekod tertinggi sejumlah 48,830 orang, menurut Pusat Kawalan dan Pencegahan Penyakit AS. – Bernama


APMM tahan 38 nelayan Vietnam ceroboh perairan Terengganu

KUALA TERENGGANU,  13 Rejab 1442H, Khamis – Agensi Penguatkuasaan Maritim Malaysia (APMM) Terengganu hari ini, menahan dua bot nelayan Vietnam bersama 38 kru termasuk tekong ketika mereka sedang menangkap ikan di perairan negeri itu Selasa lepas.

Pengarah APMM Kapten Maritim Muhammad Suffi Mohd Ramli berkata, kedua-dua bot ditahan pada jarak 130 dan 132 batu nautika dari Kuala Terengganu antara 2.30 hingga 3.30 petang oleh Kapal Maritim (KM) Gemia yang sedang menjalankan Op Kuda Laut di perairan Terengganu.

Beliau berkata, siasatan mendapati, kru terbabit termasuk tekong berusia lingkungan 15 hingga 70 tahun itu tidak memiliki sebarang dokumen pengenalan diri yang sah.

“Dipercayai mereka baru sahaja berada di kawasan perairan negara berdasarkan hasil jumlah tangkapan ikan yang diperoleh. Ketika tangkapan dilakukan, sebuah bot daripada bot itu bertindak memotong pukat ketika cubaan melarikan diri ke sempadan perairan negara yang terletak kira-kira 20 batu nautika dari lokasi tangkapan.

“Bagaimanapun, tindakan pantas anggota APMM berjaya mematahkan cubaan tersebut dan semua yang ditahan diiring masuk ke jeti Maritim Kuala Terengganu untuk ujian saringan COVID-19 sebelum proses tahanan reman dijalankan,” katanya pada sidang akhbar di Ibu Pejabat Maritim Negeri Terengganu hari ini.

Katanya turut dirampas kira-kira 300 kilogram ikan campur serta 3,000 liter diesel, peralatan menangkap ikan dan bot yang keseluruhan bernilai RM3 juta.

Kes disiasat mengikut Seksyen 15(1)(a) Akta Perikanan 1985 kerana menangkap ikan di perairan Malaysia tanpa kebenaran Ketua Pengarah Perikanan dan Seksyen 16(3) akta sama kerana memasuki perairan perikanan Malaysia tanpa kebenaran.

Muhammad Suffi berkata, melalui Op Naga Barat, yang dijalankan bersama pelbagai agensi sejak 26 April 2019 hingga kini, pihaknya telah memeriksa 13,487 bot dan daripada jumlah itu, sebanyak 340 tangkapan dilakukan dengan nilai rampasan sebanyak RM435 juta.

“Bagi Op Kuda Laut yang dilakukan oleh pihak APMM sendiri sejak Jun tahun lalu hingga hari ini, sebanyak 71 bot Vietnam telah ditahan dengan nilai rampasan berjumlah RM106.5 juta,” katanya.

Beliau juga meminta masyarakat terutama nelayan tempatan untuk melaporkan sebarang maklumat dan salah laku di perairan negara dengan menghubungi talian MERS 999 atau Pusat Operasi Maritim Negeri Terengganu di talian 09-6224 357. -Bernama


Kemboja lancar vaksin dos penggalak keempat

PHNOM PENH, 11 Jamadilakhir 1443H, Jumaat – Kemboja pada Jumaat melancarkan pemberian vaksin dos penggalak keempat terhadap kumpulan sasaran di ibu negara Phnom Penh berikutan varian Omicron telah menular dalam komuniti, lapor Xinhua.

Kumpulan sasaran termasuk pemimpin kerajaan, ahli Senat, ahli dewan perwakilan, doktor, pegawai kerajaan, tentera dan polis, pihak berkuasa tempatan dan warga emas, menurut kementerian kesihatan negara itu.

Kakitangan kedutaan serta organisasi kebangsaan dan antarabangsa, wartawan dan selebriti, turut tersenarai menerima dos penggalak keempat, tambahnya.

Perdana Menteri Kemboja, Samdech Techo Hun Sen menerima dos penggalak keempat pada pagi Jumaat di kediamannya di selatan Bandar Takhmao dan menggesa orang ramai turut berbuat demikian apabila tiba giliran masing-masing.

“Hari ini, saya dan isteri menerima dos penggalak terhadap COVID-19. Tiada pilihan yang lebih baik melainkan vaksinasi, selain mengamalkan tiga langkah pencegahan kesihatan,” katanya menerusi hantaran di Facebook rasmi miliknya.

Tiga langkah pencegahan itu termasuk memakai pelitup muka, kerap mencuci tangan dan mengekalkan jarak fizikal 1.5 meter, di samping mengelakkan diri berada di ruang tertutup, ruang sesak, dan elakkan daripada menyentuh satu sama lain.

“Tolong pergi dapatkan vaksin, termasuk dua suntikan vaksin COVID-19 dan suntikan penggalak, demi melindungi diri, keluarga, kampung, masyarakat dan negara kita,” kata Hun Sen.

Negara Asia Tenggara itu mengesahkan pada Jumaat, 10 kes baharu jangkitan COVID-19 membabitkan varian Omicron, dengan enam kes tempatan dan empat lagi merupakan kes import, menurut kementerian kesihatan.

Sejak wabak melanda, Kemboja merekodkan  120,728 kes, dengan 3,015 kematian manakala 117,072 pesakit telah pulih, kata kementerian itu.

Kemboja telah membuka semula aktiviti sosio-ekonomi di semua kawasan sejak November, berikutan kadar vaksinasi yang tinggi.

Kebanyakan vaksin yang digunakan di seluruh negara merupakan vaksin jenis Sinovac dan Sinopharm China. – Bernama


Bersatu mungkir janji, PRU bertukar proklamasi darurat

BANGI, 14 Syaaban 1442H, Ahad – Presiden UMNO, Datuk Seri Ahmad Zahid Hamidi mengakui, antara perjanjian kerjasama dalam Perikatan Nasional (PN) adalah dengan melantik Perdana Menteri dari kalangan pemimpin parti yang bilangan Ahli Parlimennya paling kecil.

Bagaimanapun pelantikan itu dengan syarat, Parlimen hendaklah dibubarkan pada Januari 2021 dan Pilihan Raya Umum (PRU) perlu diadakan selewat-lewatnya pada suku pertama tahun 2021 atau pada bulan Mac.

Ahmad Zahid berkata, UMNO akan memutuskan kerjasama dengan Bersatu dalam pembentukan kerajaan PN setelah mendapati parti tersebut gagal menunaikan janji untuk mengadakan PRU bagi mengembalikan mandat kepada rakyat.

“Agak menghairankan, PRU yang sepatutnya diadakan sebagaimana yang diharapkan oleh rakyat, berubah kepada proklamasi darurat atas alasan untuk memerangi COVID-19, sedangkan kita semua tahu hasrat sebenar.

“Tidak perlu sembunyikan udang di sebalik batu,” katanya seperti dilapor UMNO Online, hari ini.

Dedahnya lagi, pada awalnya UMNO bersetuju memberi sokongan secara ‘en bloc’ kepada pembentukan kerajaan baharu selepas keruntuhan kerajaan Pakatan Harapan (PH) dengan setiap keputusan sewajarnya dirujuk kepada parti dan bukan dilakukan secara individu.

“Begitu juga dalam isu kerjasama dengan Bersatu. Perlu saya tegaskan keputusan Majlis Kerja Tertinggi (MKT) daripada awal pembentukan kerajaan PN ada tempoh jeda waktunya. Ini adalah keputusan besar parti. Kita tidak boleh berganjak.

“Walau ada orang mengatakan saya menggunakan kuasa veto, itu hanya satu tuduhan melulu. Perlembagaan UMNO tidak ada peruntukan untuk kuasa veto.

“Semua keputusan yang dibuat adalah secara jamai’e (collective). Ini adalah keputusan Majlis Kerja Tertinggi. Apa yang telah diputuskan adalah muktamad,” katanya.

Dalam pada itu, beliau menegaskan bahawa UMNO tidak pernah dan tidak akan mendukung gabungan politik dalam PN.

Jelasnya, ketetapan ini bukan hanya dari MKT tetapi lahir dari suara akar umbi yang tidak senang dengan gelagat politik Bersatu atas dakwaan mereka berniat jahat untuk menghapuskan dan menggantikan UMNO.

“Ia boleh dibuktikan apabila usul diluluskan di 124 Persidangan Perwakilan UMNO Bahagian. Malah, 147 daripada 191 Ketua-Ketua UMNO Bahagian turut bersetuju menolak kerjasama tersebut.

“Anehnya, ada pula gerakan yang kemudiannya disusun untuk mengubah keputusan besar parti. Kita tahu siapa mereka. Sekilas ikan di air, kita tahu jantan betinanya,” katanya.


Ukraine dakwa Russia bom hospital kanak-kanak

KYIV, 7 Syaaban 1443H, Khamis – Ukraine mendakwa Russia mengebom hospital kanak-kanak dan wad bersalin di bandar pelabuhan Mariupol yang terkepung, sehingga mencederakan kira-kira 17 orang.

Serangan – yang dianggap jenayah perang tanpa alasan – itu juga didakwa menyebabkan kanak-kanak dan beberapa individu lain terperangkap di bawah runtuhan.

Sebelum ini, Russia berkata, negara itu akan menangguhkan serangan bagi membenarkan ribuan orang awam melarikan diri dari Mariupol dan bandar-bandar lain yang dikepung pada Rabu.

Bagaimanapun, Majlis Perbandaran di Mariupol mendakwa, hospital itu sudah beberapa kali terkena serangan udara.

“Kemusnahan itu amat besar,” katanya dalam satu siaran dalam talian.

Rakaman dari tempat kejadian menunjukkan polis dan tentera bergegas untuk memindahkan mangsa, membawa seorang wanita yang sarat mengandung dan cedera di atas pengusung.

Turut terpapar keadaan seorang wanita lain yang meraung sambil memeluk anaknya.

Sementara itu, Pegawai Tinggi Polis Wilayah, Volodymir Nikulin berkata, Russia hari ini melakukan jenayah besar.

“Ia adalah jenayah perang tanpa sebarang justifikasi,” katanya. – Agensi


Pastikan kerajaan baharu nanti bukan diterajui UMNO

BANGI, 20 Rabiulawal 1444H, Isnin – Rakyat perlu mengambil peluang pada Pilihan Raya Umum ke-15 (PRU15) nanti, dengan memastikan kerajaan yang akan dibentuk adalah sentiasa memikirkan mengenai nyawa dan nasib rakyat.

Ia bukan lagi kerajaan yang diterajui oleh UMNO dan Barisan Nasional (BN) yang terpalit dengan isu-isu integriti, kata Pengerusi Perikatan Nasional (PN), Tan Sri Muhyiddin Yassin.

Bekas Perdana Menteri itu dalam satu kenyataan di Facebook turut menjelaskan beberapa isu semasa khususnya pembubaran Parlimen yang membawa kepada PRU15.

“Bukan kerana kita takut atau gentar untuk bertanding tetapi kita lebih prihatin terhadap kesusahan hidup dan keselamatan nyawa rakyat kerana diadakan pada musim hujan atau tengkujuh yang kemungkinan membawa kepada banjir besar.

“Bayangkanlah jika diadakan ketika musibah banjir melanda, bagaimana kerajaan hendak mengurus perjalanan pilihan raya.

“Pada masa yang sama sibuk mengangkut mangsa ke pusat pemindahan banjir, menjaga kesihatan dan keselamatan nyawa penduduk terlibat, menyediakan makan minum mangsa dan memastikan setiap mangsa mendapat hak untuk menunaikan tanggungjawab mengundi,” katanya.

Muhyiddin juga menjelaskan situasi berkenaan dilihat sebagai tidak munasabah dan menyusahkan hidup rakyat yang sebelum ini sudah terkesan teruk akibat pandemik COVID-19.


COVID-19: Malaysia catat 6 kes baharu

KUALA LUMPUR, 17 Muharram 1442H, Sabtu – Kes positif COVID-19 hari ini kembali mencatatkan satu angka dengan enam kes baharu yang merangkumi dua kes penularan dalam negara dan empat kes import.

Ketua Pengarah Kesihatan Tan Sri Dr Noor Hisham Abdullah berkata dua kes penularan dalam negara itu melibatkan warga tempatan iaitu masing-masing penambahan satu kes baharu daripada Kluster Telaga dan kes ‘Severe Acute Respiratory Infection’ (SARI) di Hospital Lahad Datu, Sabah.

Beliau berkata empat kes import pula dilaporkan di Wilayah Persekutuan yang masing-masing mendapat jangkitan di Pakistan, Angola, India dan Bangladesh, melibatkan dua warga tempatan dan dua rakyat asing.

“Ini menjadikan jumlah kes positif sebanyak 9,391 kes serta jumlah kes aktif dengan kebolehjangkitan sebanyak 150 kes,” katanya dalam kenyataan mengenai perkembangan COVID-19 di sini hari ini.

Katanya, terdapat 21 kes pulih daripada COVID-19 pada hari ini, menjadikan jumlah kumulatif kes pulih sepenuhnya sebanyak 9,113 kes atau 97 peratus daripada jumlah keseluruhan kes. – Bernama


Situasi PKRC MAEPS 2.0 semakin mencabar: JKNS

SHAH ALAM, 4 Syawal 1442H, Ahad – Situasi di Pusat Kuarantin dan Rawatan COVID-19 (PKRC) Taman Ekspo Pertanian Malaysia Serdang (MAEPS) 2.0 kini semakin mencabar dengan kemasukan lebih ramai pesakit COVID-19 kategori tiga, demikian menurut Jabatan Kesihatan Negeri Selangor (JKNS) hari ini.

Menurut hantaran menerusi laman Facebook JKNS,  pada awal Januari,  PKRC MAEPS hanya mempunyai 60 katil untuk kategori tiga tetapi kini PKRC Bersepadu MAEPS menempatkan 757 pesakit kategori tiga dan bercadang menambah kapasiti kepada 1,000 katil.

Penambahan katil itu adalah bagi menyokong sistem kesihatan di Lembah Klang selaras peningkatan bilangan pesakit COVID-19 terkini.

“Oleh yang demikian, pesakit dengan kategori tiga ditempatkan di dewan-dewan yang berdekatan dengan unit rawatan rapi (ICU) sementara supaya pemantauan lebih rapi dapat dilaksanakan, manakala pesakit kategori satu dan dua yang stabil ditempatkan di Dewan DG.

“Bagaimanapun pihak PKRC cuba sebaik mungkin memisahkan kategori pesakit warganegara dan bukan warganegara di dewan ini,” kata JKNS.

PKRC MAEPS juga berterima kasih dan menyambut baik saranan seorang pengguna Twitter berhubung proses kemasukan yang mengambil masa yang lama, dan akan melakukan penambahbaikan dari semasa ke semasa. -Bernama


Lagi kluster institusi pendidikan direkodkan di Sabah

KOTA KINABALU, 6 Rejab 1443H, Selasa – Sebanyak 18 individu membabitkan pelajar Sekolah Menengah (SM) Maktab di sini antara yang terlibat dengan kluster baharu institusi pendidikan di Sabah yang direkodkan semalam.

Menteri Kerajaan Tempatan dan Perumahan Sabah Datuk Masidi Manjun berkata kluster baharu dikenali sebagai Kluster Jalan Pintas Sembulan di sini dan satu kluster tempat kerja iaitu Kluster Giram di Kunak adalah dua kluster direkodkan semalam.

“Kluster Jalan Pintas Sembulan melibatkan kes indeks mula bergejala 3 Februari dan menjalani ujian saringan pada hari sama kemudian didapati positif COVID-19. Sebanyak 79 orang kontak rapat disaring dan mengesan 17 lagi kes positif,” katanya dalam kenyataan.

Jurucakap COVID-19 Sabah itu berkata Kluster Giram berlaku di Ladang Giram di Kunak tercetus apabila kes indeks seorang lelaki tempatan berusia 37 tahun disahkan positif COVID-19 di klinik swasta pada 31 Jan selepas bergejala pada hari sama.

“Saringan terhadap kontak sekerja dan kontak keluarga kemudiannya mendapati 19 lagi kes positif menjadikan jumlah kumulatif sebanyak 20 kes termasuk tiga kes baharu dilaporkan pada hari ini,” katanya.

Masidi berkata angka jangkitan bagi Sabah terus meningkat dengan jumlah kes baharu sebanyak 1,600 kes iaitu peningkatan 315 kes berbanding kelmarin sebanyak 1,285 kes.

“Sebanyak 47.55 peratus jangkitan baharu hari ini berlaku secara sporadik dan hanya disedari apabila pesakit mengalami gejala jangkitan COVID-19,” tambahnya. – Bernama


Kes COVID-19 global lepasi angka 400 juta

NEW YORK, 7 Rejab 1443H, Rabu – Kes COVID-19 global melepasi angka 400 juta pada Selasa, menurut data daripada Johns Hopkins University.

Angka kes global berjumlah 400,244,031, dengan 5,761,208 kematian di seluruh dunia, setakat 5.21 petang waktu tempatan (2221 GMT), lapor Xinhua memetik data itu.

Amerika Syarikat melaporkan 77,025,027 kes dan 908,262 kematian, kedua-duanya merupakan jumlah tertinggi dunia, menyumbang lebih 19 peratus daripada kes global dan lebih 15 peratus daripada kematian dunia.

India mencatatkan jumlah kes kedua terbesar di dunia sebanyak 42,339,611, diikuti Brazil dengan 26,776,692 kes serta jumlah kematian kedua terbesar di dunia sebanyak 634,057.

Negara lain yang mencatat lebih 12 juta kes termasuk Perancis, Britain, Rusia dan Turki, manakala negara dengan lebih 200,000 kematian termasuk India, Rusia, Mexico dan Peru, menurut data yang dikumpulkan oleh universiti itu

Angka kes global mencapai 100 juta pada 26 Jan 2021, meningkat kepada 200 juta pada 4 Ogos dan melebihi 300 juta pada 6 Januari 2022. – Bernama


Apa masalah ultra kiasu? PM berhak Islamkan sesiapa pun

Oleh Siti Fatimah Ishak

BANGI, 5 Safar 1445H, Selasa – “Tindakan Perdana Menteri mengislamkan saudara baru sepatutnya dipuji, bukan dikeji. Tetapi itulah sifat ultra kiasu.

“Perkara berkaitan dengan Islam, yang tidak ada kena mengenai dengan mereka, yang mungkin ‘merugikan’ mereka, bukan main mereka serang, takkan baru kenal ultra kiasu.”

Demikian tempelak Prof Dr Mohd Ridhuan Tee terhadap sikap ultra kiasu yang didakwanya ‘menyibuk’ hal berkaitan Islam.

Terdahulu, Dewan Perhimpunan Cina Kuala Lumpur dan Selangor (KLSCAH) mengkritik tindakan Datuk Seri Anwar Ibrahim yang secara terbuka mengislamkan seorang pemuda di Masjid India Klang, baru-baru ini.

Pertubuhan itu mendakwa, Anwar sebagai pemimpin negara harus mempertimbangkan sama ada tindakannya selari dengan ketenteraman penduduk dan sentimen rakyat daripada semua latar belakang kaum.

“Penyertaan terbuka perdana menteri dalam penukaran agama dan hantaran gambar (majlis itu) oleh beliau di media sosial sudah tentunya menunjukkan kurangnya sensitiviti agama,” dakwa KLSCAH.

Bekas Timbalan Ketua Menteri II Pulau Pinang, P Ramasamy turut mengecam Anwar apabila mendakwa, tiada seorang pun Perdana Menteri sebelum ini melakukan hal seumpama itu.

“Kenapa perlu mengislamkan pemuda Hindu dan apakah keistimewaan penukaran agama ini untuk Anwar?,” soalnya.

Menyelar kenyataan ultra kiasu, Ridhuan Tee mempersoalkan apakah salah seorang Perdana Menteri mengislamkan seseorang.

“Apa salah PMX? Dalam Islam, sesiapa pun boleh mengislamkan sesiapa sahaja yang mahu memeluk Islam.

“Benar, pihak berkuasa agama yang patut melakukannya, dari sudut undang-undang. Tetapi dalam konteks mengislamkan seseorang, sesiapa pun boleh lakukan.

“Bayangkan kalau dia tidak sempat pergi pejabat agama, tiba-tiba dia meninggal dalam keadaan belum syahadah, siapakah yang menanggung dosa semua itu?,” katanya.

Dalam pada itu, Ridhuan Tee berharap Anwar tidak gentar dalam menghadapi kritikan berhubung isu ini.

“Sebagai saudara baru, saya tetap bersama PMX dalam hal ini, meskipun hal lain kita tidak sependapat,” katanya.

Terdahulu, Presiden Yayasan Hak Asasi Manusia Global (GHRF) S Shashi Kumar juga mendakwa, orang bukan Islam sebelum ini sering diminta menjaga sensitiviti orang Islam.

“Tiada siapa yang persoalkan hak pemuda itu untuk memeluk Islam. Tetapi adakah wajar Anwar selaku PM mengendalikan majlis itu?,” soalnya.


Masih ada masa PRU15 tahun ini, tapi keputusan pada ‘Top 5’ UMNO

GEORGE TOWN, 16 Safar 1444H, Selasa – Masih ada masa untuk mengadakan pilihan raya umum (PRU) tahun ini, kata Datuk Seri Ismail Sabri Yaakob.

Perdana Menteri bersetuju bahawa terdapat peluang untuk mengadakan Pilihan Raya Umum ke-15 (PRU15) tahun ini tetapi ia bergantung kepada lima pemimpin tertinggi UMNO.

Lima pemimpin tertinggi UMNO itu merujuk kepada Presiden UMNO, Datuk Seri Dr Ahmad Zahid Hamidi; Timbalan Presiden UMNO, Datuk Seri Mohamad Hasan serta tiga Naib Presiden parti iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Beliau berkata demikian kepada pemberita selepas melancarkan Kongres Inovasi dan Teknologi Dunia 2022 (WCIT 2022) yang diadakan di Pusat Konvensyen Setia SPICE di Bayan Lepas, di sini pada Selasa (13 September).

The Star melaporkan, ketika ditanya sama ada terdapat ruang untuk pilihan raya diadakan tahun ini, beliau secara ringkas berkata, ia terpulang kepada lima pemimpin tertinggi.

“Ya, tetapi semuanya bergantung kepada Top 5,” katanya.

Katanya, tempoh untuk mengadakan PRU15 dalam tahun ini masih terbuka dan tarikh itu akan ditentukan selepas mesyuarat lima pemimpin tertinggi UMNO.

Mesyuarat itu mungkin diadakan lebih awal sebelum pembentangan Bajet 2023 yang dijadualkan pada 7 Oktober depan.


PEMBELA beri kerajaan 14 hari selesaikan isu kalimah Allah

BANGI, 4 Zulkaedah 1444H, Rabu – Pertubuhan-Pertubuhan Pembela Islam (PEMBELA) memberikan kerajaan tempoh sehingga 14 hari untuk menyelesaikan tuntutan-tuntutan di bawah resolusi enam perkara yang dikemukakan, membabitkan isu penyalahgunaan kalimah Allah.

Setiausaha Agungnya, Mohd Aswanizam Alias berkata, resolusi itu diputuskan setelah PEMBELA selesai mengadakan sesi penerangan dan konsultasi bersama rakan NGO yang bergabung di bawah pertubuhan itu.

“Pertemuan pada hari tersebut membincangkan tentang isu penyalahgunaan nama Allah dan tindakan kerajaan yang menarik balik kes di Mahkamah Rayuan.

“NGO-NGO bersepakat untuk bersetuju dengan resolusi 6 Perkara untuk digerakkan oleh PEMBELA dan memberikan kerajaan tempoh 14 hari untuk menyelesaikan tuntutan-tuntutan yang dibuat,” katanya dalam kenyataan, hari ini.

Resolusi 6 Perkara yang dipersetujui oleh PEMBELA adalah:

1) Mengangkat usul Persatuan Peguam-Peguam Muslim Malaysia (PPMM) untuk mencabar Kementerian Dalam Negeri (KDN) dan kerajaan berdebat dalam isu tarik balik kes ini. Notis jawapan persetujuan debat dalam tempoh tujuh hari;

2) Menyelaraskan semua bentuk rujukan kepada kes ini sebagai isu salah guna nama Allah;

3) Bersetuju untuk mendesak kerajaan untuk membatalkan semua bentuk arahan dan pekeliling yang masih ada;

4) Mendesak kerajaan untuk menyegerakan pekeliling dan arahan kerajaan baru yang ditambahbaik dengan segera;

5) Mendesak Perdana Menteri dan Menteri Dalam Negeri untuk berhenti mengeluarkan kenyataan mengelirukan rakyat;

6) Melancarkan Pelan Tindakan Pertubuhan Islam Bukan Kerajaan Fasa 2 apabila kesemua di atas gagal dijalankan.

Pada 15 Mei, kerajaan dan KDN telah menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah, baitullah, kaabah dan solat dalam penerbitan bahan agama bagi tujuan pembelajaran.

Perdana Menteri, Datuk Seri Anwar Ibrahim berkata, masalah yang wujud ketika ini adalah kerana arahan pentadbiran KDN pada 1986 adalah bercanggah dengan keputusan Majlis Raja-Raja.

Beliau turut menolak dakwaan bahawa keputusan yang dibuat oleh kerajaan memberi ruang kepada orang bukan Islam untuk menerbitkan kalimah Allah dengan sewenang-wenangnya.

“Saya tak fikir munasabah yang digunakan dan dipolitikkan isu ini. Pendirian kerajaan hari ini dalam keputusan Jemaah Menteri memperaku keputusan yang dibuat Majlis Raja-Raja Melayu.

“Kelonggaran diberikan dengan syarat-syarat untuk Sabah dan Sarawak dan ini keputusan yang dibuat menyebabkan tidak ada rayuan dalam kes,” kata Anwar.


Kes harian COVID-19 tinggi, mangsa banjir di PPS jangan abai SOP

KUALA KRAI, 24 Rejab 1443H, Sabtu –  Semua mangsa banjir di pusat pemindahan sementara (PPS) di sekitar Kuala Krai di sini, dinasihatkan supaya tidak mengabaikan prosedur operasi standard (SOP) ditetapkan bagi mengelakkan penularan COVID-19 berikutan kes harian yang masih tinggi di Kelantan ketika ini.

Pengerusi Jawatankuasa Kebajikan, Pembangunan Keluarga dan Wanita negeri, Datuk Mumtaz Md Nawi berkata, mangsa banjir diminta sentiasa berwaspada dengan menjaga penjarakan fizikal dan memakai pelitup muka sepanjang berada di PPS.

“Saya minta supaya mereka sentiasa menjaga keselamatan dan kesihatan diri, jaga had pergaulan semasa di PPS, patuhi arahan serta banyak bersabar dan solat,” katanya ketika dihubungi Bernama, hari ini.

Tinjauan Bernama di beberapa PPS di sini seperti di Pejabat Veterinar, Sekolah Kebangsaan (SK) Sungai Embak dan SK Banggol Guchil mendapati tahap pematuhan SOP sangat baik dan semua mangsa banjir yang ditempatkan berada dalam keadaan selesa.

Kebanyakan mereka akur dengan arahan pihak berkuasa supaya berpindah ke PPS demi keselamatan masing-masing, meskipun wujud rasa bimbang dijangkiti virus COVID-19.

Seorang mangsa banjir, Jamilah Salleh, 63, berkata, melihat angka kes harian yang tinggi di Kelantan, sedikit sebanyak merisaukannya sepanjang berada di PPS.

“Walaupun SOP yang ditetapkan di PPS masih dilaksanakan tetapi dengan keadaan sebegini (kes yang masih tinggi) saya harap tiada penularan COVID-19 di sini,” kata peniaga santan itu ketika ditemui di PPS Pejabat Veterinar di sini, hari ini.

Seorang suri rumah, Ruhayati Abd Rahman, 58, yang ditempatkan di PPS yang sama berkata beliau dan keluarga terpaksa akur untuk berpindah meskipun pada awalnya agak keberatan kerana bimbang dengan penularan wabak COVID-19.

“Saya sekeluarga tidak boleh buat apa-apa selain perlu segera berpindah ke PPS kerana trend air di sekeliling rumah semakin naik sejak malam tadi, saya hanya bertawakal kepada Allah supaya dijauhi daripada wabak itu,” katanya yang melapor diri di PPS tersebut pada pukul 7.30 pagi tadi.

Semalam, jumlah harian COVID-19 di Kelantan mencatatkan 1,836 kes dengan kadar kebolehjangkitan COVID-19 atau R naught (Rt) adalah 1.14.n. – Bernama


PN rampas Perlis dari BN

BANGI, 25 Rabiulakhir 1444H, Ahad – Perikatan Nasional (PN) memenangi 14 daripada 15 kerusi Dewan Undangan Negeri (DUN), sekali gus membolehkan gabungan itu membentuk kerajaan negeri yang baharu.

Suruhanjaya Pilihan Raya Malaysia (SPR) mengumumkan, hanya satu kerusi DUN Indera Kayangan terlepas kepada Pakatan Harapan (PH) selepas dimenangi calonnya, Gan Ay Ling.

Bagaimanapun, PN menyapu bersih semua tiga kerusi Parlimen iaitu Padang Besar, Kangar dan Arau.

Keputusan secara rasmi yang diumumkan Pengerusi SPR, Tan Sri Abdul Ghani Salleh  sekali gus menamatkan penguasaan Barisan Nasional (BN) di negeri itu sejak lebih enam dekad lalu.


Mengapa dinamakan Lailatul Qadar?

1. BARANGKALI ada yang tertanya-tanya, mengapa dipanggil malam tersebut sebagai malam Lailatul Qadar? Dalam tafsir, Sheikh Dr. Sayyid al-Tantawi, menjelaskan bahawa perkataan al-Qadar membawa maksud kemuliaan. Kata Sheikh al-Azhar ini:

والقدر الذي أضيفت إليه الليلة، بمعنى الشرف والعظمة، مأخوذ من قولهم: لفلان قدر عند فلان، أى: له منزلة رفيعة

“Dan perkataan al-Qadar apabila disandarkan kepada perkataan Malam ia membawa maksud malam yang penuh kemuliaan dan keagungan. Seseorang itu dipanggil sebagai “memiliki Qadar” iaitu memiliki kemuliaan.

2. Manakala sebahagian sarjana yang lain pula berpandangan bahawa al-Qadar membawa maksud sempit. Ini selari dengan penggunaanya di dalam al-Quran apabila Allah berfirman:

وَأَمَّا إِذَا مَا ابْتَلاهُ فَقَدَرَ عَلَيْهِ رِزْقَهُ

“Dan apabila dia diuji dan rezekinya telah disempitkan.” (Surah al-Fajr)

3. Seakan-akan bumi pada malam tersebut menjadi sempit kerana dipenuhi dengan malaikat yang turun mengaminkan doa hamba-hambanya yang berdoa pada malam tersebut. Oleh yang demikian kita hendaklah memperbanyakkan berdoa seperti yang dianjurkan oleh Baginda Nabi sendiri.

4. Manakala menurut Sheikh al-Syanqiti pula, dinamakan malam Lailatul Qadar kerana pada malam tersebut ditentukan qadar atau ketetapan Qada Qadar manusia. Kata beliau:

أَنَّهَا سُمِّيَتْ لَيْلَةَ الْقَدْرِ ; لِأَنَّ اللَّهَ تَعَالَى يُقَدِّرُ فِيهَا وَقَائِعَ السَّنَةِ،

“Dinamakan sebagai lailatul Qadar kerana Allah menentukan ketentuan qadar yang akan berlaku pada tahun tersebut.”

5. Apa pun hikmah penamaan malam ini, kita hendaklah memperbanyakkan ibadah, pada malam yang penuh dengan kemuliaan, yang dihadiri oleh para malaikat dalam keadaan ketentuan manusia sedang ditentukan oleh Allah.

Semoga Allah membimbing kita.

Dr. Ahmad Sanusi Azmi


Pengganas Israel tangkap 32 lagi rakyat Palestin

RAMALLAH, 29 Jamadilakhir 1443H, Selasa – 32 rakyat Palestin ditahan tentera pengganas Israel dalam serbuan besar-besaran merentasi Tebing Barat semalam, menurut sumber tempatan dan keselamatan.

Sumber memberitahu bahawa tentera Israel yang lengkap bersenjata menangkap 21 rakyat Palestin selepas menceroboh dan menggeledah rumah mereka di kem pelarian al-Am’ari, selatan bandar Ramallah di tengah Tebing Barat.

Ketika serbuan itu, askar Israel menyerang seorang pemuda dengan menggunakan anjing sehingga menyebabkan kecederaan ke atas seluruh badan mangsa.

Di utara Tebing Barat, sumber mengesahkan serbuan sama turut dilakukan ke atas bandar Qalqiliya, yang mengakibat penahanan seorang rakyat Palestin.

Di Baitulmaqdis, askar Israel bersenjata menangkap seorang penduduk di bandar Qatanna dan menggeledah rumahnya sehingga menyebabkan suasana tegang.

Sementara di selatan Tebing Barat, kenderaan tentera menyerbu bandar Tuqu’ di timur Bethlehem, di mana lapan penduduk Palestin ditangkap selepas rumah mereka digeledah.

Tentera pengganas Israel turut melakukan serbuan sama bandar Sa’ir di daerah Hebron yang menyebabkan penahanan seorang lagi rakyat Palestin.

Israel kerap menjalankan serbuan ke rumah Palestin hampir setiap hari di seluruh Tebing Barat, kononnya untuk mencari individu dikehendaki sehingga mencetuskan pertempuran dengan penduduk.

Serbuan itu turut dilakukan di kawasan yang berada bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran.

Di bawah undang-undang tentera Israel, rejim mempunyai kuasa eksekutif, perundangan dan kehakiman penuh ke atas tiga juta rakyat Palestin di Tebing Barat. – Agensi


Kebun haram: PEMBELA hantar memo bantahan ke Pejabat MB

BANGI, 30 Rabiulawal 1442H, Isnin – Pertubuhan-Pertubuhan Pembela Islam (PEMBELA) akan menyerahkan memorandum bantahan rakyat atas pencerobohan tanah di Pejabat Menteri Besar Pahang pada Rabu ini.

Memorandum tersebut adalah manifestasi kepada kekecewaan terhadap isu pencerobohan tanah milik kerajaan yang sehingga kini masih belum dapat diselesaikan.

PEMBELA juga menegaskan, mereka sama sekali tidak akan tunduk dengan ugutan sehingga kerajaan benar-benar serius memerangi masalah berkenaan.

Malah, tegas pertubuhan bukan kerajaan (NGO) itu lagi, campur tangan mana-mana pihak juga tidak akan mengendurkan semangat perjuangan mereka atas nama agama, bangsa dan negara.

“Jika isu ini masih belum selesai atau ada lagi tanah-tanah diceroboh, maka kita akan ada langkah kedua, ketiga, keempat, kelima dan seterusnya sampai kerajaan benar-benar serius memerangi komplot menjarah hasil dengan cara terkutuk sebegini.

“Kita akan konsisten bersuara dan mengingatkan rakyat bahawa isu ini belum selesai walaupun ada yang mengugut atau campur tangan,” katanya menerusi hantaran di Facebook, hari ini.

Terdahulu, empat lelaki ditahan disyaki terbabit aktiviti penerokaan secara haram kawasan Hutan Simpan Lesong, Rompin – didakwa mengusahakan tanaman durian Musang King.

Kesemua individu itu yang berusia 29 hingga 63 tahun ditahan ketika mereka berada di kawasan Hutan Simpan Lesong seluas 18 hektar.

Dalam operasi Pejabat Hutan Daerah (PHD) Rompin, beberapa jentera berat dan kenderaan pacuan empat roda turut dirampas.

Pegawai PHD, Shairani Mamat tidak menolak kemungkinan penerokaan tanah haram itu dilakukan secara berskala besar berikutan penggunaan pelbagai jentera seperti sebuah jentolak, dua traktor, dua jengkaut, serta tiga kenderaan pacuan empat roda.

Beliau berkata, tindakan tegas akan diambil apabila pihak terbabit masih lagi berdegil meskipun telah lima kali diberi nasihat dan amaran supaya mereka segera menghentikan kerja-kerja penerokaan, seterusnya meninggalkan Hutan Simpan Lesong.

“Kita sudah beberapa kali beri amaran tetapi mereka tidak peduli, jadi kita terpaksa bertindak tegas dengan melakukan serbuan bagi memastikan pihak berkenaan dikenakan tindakan undang-undang,” katanya.


Florona, penyakit gabungan COVID-19 dan influenza?

TEL AVIV, 29 Jamadilawal 1443H, Isnin – Israel merekodkan kes pertama penyakit ‘florona’, jangkitan yang difahamkan merupakan gabungan COVID-19 dan influenza, lapor Arab News.

Namun apa yang pasti, ia bukanlah varian baharu novel coronavirus, atau ketakutan masalah kesihatan yang tidak pernah dihadapi sebelum ini.

‘Florona’ adalah terma baharu yang digunakan untuk menggambarkan dwijangkitan atau koinfkesi virus influenza serta Sars-CoV-2.

Laporan di Israel mengatakan, salah satu kes pertama gabungan COVID-19 dan influenza yang dikesan adalah pada kes wanita hamil yang sedang dalam persediaan untuk bersalin di hospital.

Dalam kes khusus wanita tersebut, laporan mengatakan bahawa dia tidak mengambil vaksin untuk kedua-dua penyakit itu.

Walaupun terdapat kebimbangan terhadap laporan kes florona, pakar mengatakan bahawa ‘koinfeksi virus kerap berlaku di alam semula jadi’.

Malah, sejak awal pandemik, pakar kesihatan awam telah bimbang mengenai kes gabungan COVID-19 dan influenza, tetapi penjarakan sosial dan langkah berjaga-jaga lain terhadap COVID-19 dilihat telah mengawal penyebaran kes influenza dengan ketara.

“Walau apa pun kelaziman sejarah koinfeksi, kejadian berkembar tidak pernah berlaku pada musim sejuk lalu. Mungkin disebabkan pemakaian pelitup muka dan penjarakan sosial, jumlah selesema di AS jauh lebih rendah daripada biasa pada musim 2020-21,” kata laporan dalam majalah The Atlantic.

Sementara itu, kajian yang diterbitkan dalam jurnal Nature menyatakan bahawa bukti epidemiologi yang dikumpulkan mengenai interaksi antara COVID-19 dan selesema terlalu sedikit.

“Mungkin disebabkan oleh kadar jangkitan (virus influenza) yang rendah akibat daripada penjarakan sosial.

“Walau bagaimanapun, dengan sekatan wabak yang kembali, dan lebih sedikit orang yang mendapat suntikan selesema, amaran yang sama telah kembali,” katanya. – Agensi


Srikandi Palestin sumber inspirasi, kekuatan wanita muslim Malaysia

SABAN masa hati ini meruntun apabila melihat gambar dan membaca berita berkaitan anak-anak dan wanita Gaza dan Palestin menjadi mangsa kekejaman dan kezaliman Israel.

Namun dalam masa yang sama, kagum dengan kekuatan semangat mereka mendepani kekejaman ini. Kagum dengan kesyukuran dan kecemburuan kepada anak-anak mereka yang telah syahid terlebih dahulu sebelum mereka. Subhanallah!

Wahai srikandi wanita Palestin,

Tidak ada yang menjadikan kalian sebegini kuat melainkan kerana keyakinan dan izzah kalian kepada Islam serta yakin dengan janji Allah dan Rasul bahawa syurga bagi yang membela Islam.

Kalian telah menyerahkan jiwa dan raga kalian untuk Islam. Hidup dan mati kalian untuk Islam.

Anak-anak kalian didik untuk cinta dan memperjuangkan Islam. Mereka tidak takut kepada syahid kerana itulah kemenangan yang hakiki.

Kalian golongan yang terpilih. Terpilih menjadi barisan hadapan dalam perjuangan ini. Satu kemuliaan buat kalian.
Sesungguhnya kekuatan jiwa kalian menjadi inspirasi dan kekuatan buat kami.

Wahai srikandi wanita Palestin, wanita al-Aqsa,

Doa kami buat kalian…
Moga Allah terus berikan kekuatan buat kalian.
Semoga Allah terus memelihara kalian, menetapkan hati-hati kalian dan mengurniakan keberanian buat kalian.

Moga Allah mengganjari sebaik-baik ganjaran buat kalian atas pengorbanan ini. Moga Allah SWT gantikan dengan yang lebih baik apa yang telah dimusnahkan oleh rejim Israel. Moga syurga buat kalian.

Salam ukhuwah dari kami wanita di Malaysia.
Salam kasih dan sayang dari hati kami yang sangat dalam buat srikandi wanita Palestin dan al-Aqsa. Kami sentiasa bersama kalian.
Salam perjuangan!!!

Buat para wanita di Malaysia..
Teruskan berdoa buat saudara kita di al-Aqsa dan Palestin.
Titipkan doa buat mereka dalam setiap munajat kalian.
Teruskan menyumbang semoga ia menjadi saksi kepada sumbangan kita kepada perjuangan al-Aqsa dan Palestin.

Dr Suriani Sudi
Ketua Wanita Ikatan Muslimin Malaysia


Najib mohon lebih masa fail petisyen rayuan ke Mahkamah Persekutuan

KUALA LUMPUR, 16 Ramadan 1443H, Isnin – Bekas Perdana Menteri Datuk Seri Najib Tun Razak memohon lanjutan masa selewat-lewatnya hingga 25 April ini untuk memfailkan petisyen rayuan ke Mahkamah Persekutuan bagi mengetepikan sabitan dalam kes penyelewengan RM42 juta dana SRC International Sdn Bhd.

Najib selaku pemohon, memfailkan notis usul itu di Mahkamah Persekutuan pada 11 April lepas menerusi Tetuan Shafee & Co.

Berdasarkan afidavit sokongan yang diperoleh media hari ini , Najib berkata alasan penghakiman yang disediakan oleh hakim-hakim Mahkamah Rayuan mengandungi 176 jilid keseluruhannya dan pihak pembelaan menerimanya pada 31 Mac lepas.

“Ia adalah mustahil untuk pasukan pembelaan saya meneliti rekod rayuan yang diterima dan menyediakan petisyen rayuan yang lengkap dalam masa yang singkat bagi menangani segala isu yang telah diketengahkan oleh Hakim – hakim Mahkamah Rayuan.

Alasan penghakiman tersebut perlu diteliti dengan memeriksa nota prosiding pada kedua-dua peringkat prosiding bagi memastikan ketepatan dalam dapatan fakta, inferens yang dibuat dan undang-undang yang terpakai,” kata Ahli Parlimen Pekan itu.

Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Najib kemudian memfailkan rayuan di Mahkamah Persekutuan. – Bernama


Konflik Sudan: Letupan kedengaran meski gencatan senjata di Khartoum

KHARTOUM, 13 Syawal 1444H, Khamis – Satu letupan kuat dilaporkan berhampiran istana presiden di ibu negara Sudan, Khartoum, semalam.

Seorang saksi mata memberitahu, kepulan asap dilihat naik dari kawasan itu berikutan letupan tersebut.

Tiada butiran lanjut mengenai insiden itu, namun letupan berlaku di tengah-tengah pertempuran baharu antara Angkatan Tentera Sudan dan pasukan separa tentera Rapid Support Forces (RSF) walaupun pelaksanaan gencatan senjata selama 7 hari.

Letupan dan senjata antipesawat juga kedengaran di bandar Bahri, utara Khartoum, kata saksi.

Sekurang-kurangnya 550 orang terbunuh dan lebih 4,900 cedera dalam pertempuran antara tentera Sudan dan RSF sejak 15 April, kata Kementerian Kesihatan Sudan.

Perselisihan faham timbul sejak beberapa bulan kebelakangan ini antara pihak tentera dan RSF mengenai integrasi pasukan separa tentera tersebut ke dalam angkatan bersenjata, berikutan syarat utama yang ditetapkan dalam perjanjian peralihan Sudan dengan kumpulan politik.

Sudan tidak mempunyai kerajaan yang berfungsi sejak Oktober 2021, apabila tentera memecat kerajaan peralihan Perdana Menteri, Abdalla Hamdok dan mengisytiharkan darurat dalam satu tindakan yang dikecam oleh kuasa politik sebagai rampasan kuasa.

Tempoh peralihan Sudan, yang bermula pada Ogos 2019 selepas penyingkiran Presiden Omar al-Bashir, dijadualkan berakhir dengan pilihan raya pada awal 2024. – Agensi


Balak haram: Mohon PM respons, sampai bila kerajaan nak berdiam diri?

BANGI, 29 Jamadilawal 1443H, Isnin – Sikap berdiam diri kerajaan berhubung isu pembalakan haram yang dikatakan menjadi punca banjir besar mengundang tanda tanya.

Walhal, bencana banjir kali ini antara banjir yang paling teruk dalam sejarah negara, bahkan ribuan rakyat menjadi mangsa sehingga mereka kehilangan nyawa dan tempat tinggal.

Justeru, Ketua Pemuda BERJASA, Ustaz Fahmi Bazlan menggesa Perdana Menteri, Datuk Seri Ismail Sabri Yaakob segera menjawab isu kontroversi pembalakan haram yang semakin berleluasa.

“Lebih mengejutkan lagi, Perdana Menteri hanya berdiam diri sahaja apabila banyak pembongkaran kegiatan pembalakan haram ini berlaku terutamanya di kawasan Karak.

“45 NGO telah menuntut kerajaan untuk mengambil tindakan kepada pihak yang terlibat, tetapi sehingga sekarang masih tiada apa-apa tindakan.

“Apakah tindakan berdiam diri ini ada kaitan dengan kroni-kroni pembalak daripada kalangan ahli politik untuk meraih hasil keuntungan balak?,” soalnya dalam kenyataan hari ini.

Dalam perkembangan sama, Ustaz Fahmi menegaskan bahawa nasib mangsa banjir masih belum terbela sepenuhnya.

Bahkan, ada di antara mereka sekarang tinggal sehelai sepinggang dan dalam keadaan terkapai-kapai mahu mulakan hidup baharu.

“Berhenti politikkan isu ini, berpura-pura prihatin, mengaku sahaja kesalahan dan mohon maaf kepada semua mangsa banjir,” tegasnya.


Perjuangan martabatkan tulisan Jawi masih belum selesai

BANGI, 3 Rejab 1442H, Isnin – Hari ini genap setahun gerakan kebangkitan semangat memartabatkan tulisan Jawi dan bahasa kebangsaan yang disertai Pertubuhan-Pertubuhan Pembela Islam (PEMBELA).

Pada 15 Februari tahun lalu, PEMBELA menyerahkan memorandum kepada Istana Negara sebagai mesej dan tanda sokongan rakyat kepada pihak istana untuk terus menggerakkan inisiatif penggunaan tulisan Jawi di Malaysia.

Himpunan 152 Istana Negara itu turut melibatkan pertubuhan bukan kerajaan (NGO) lain khususnya persatuan-persatuan silat dan budaya Melayu.

Usaha murni itu membuahkan hasil apabila pelbagai pihak mula menggerakkan arus menghidupkan penggunaan tulisan Jawi di tempat-tempat awam.

Lebih manis lagi, Istana Pahang dan banyak negeri lain sudah dan mula mewajibkan penggunaan tulisan Jawi di papan-papan tanda perniagaan.

Bahkan, Raja Permaisuri Agong, Tunku Azizah Aminah Maimunah Iskandariah juga turut mempopularkan tulisan Jawi melalui media sosial dan menjadi ikutan rakyat marhaen secara positif.

“Bagaimanapun, ada pihak yang bermatian menentang tulisan Jawi dengan pelbagai hujah dangkal, antaranya kononnya ini adalah usaha mengislamkan warga bukan Islam.

“Mereka juga menghasut sekolah-sekolah vernakular menolak tulisan Jawi di sekolah mereka sampaikan mereka memasang kain-kain rentang di sekolah tanda protes. Dan banyak lagi contoh kebiadaban yang berlaku,” kata PEMBELA dalam satu kenyataan, hari ini.

Sambil meluahkan rasa syukur apabila tulisan Jawi terus diarusperdanakan, PEMBELA berkata, usaha itu tidak akan terhenti.

“Perjalanan memartabatkan tulisan Jawi masih panjang dan ianya perjuangan kita semua!,” katanya.


Pembinaan SJKC Too Joon Hing dihentikan serta-merta

BANGI, 25 Rabiulawal 1443H, Isnin – Kementerian Pendidikan (KPM) dilapor mengarahkan kerja pembinaan Sekolah Jenis Kebangsaan Cina (SJKC) Too Joon Hing dihentikan serta-merta – dipercayai susulan bantahan ramai pihak.

Timbalan Menteri Pendidikan I, Senator Datuk Dr Mah Hang Soon berkata, KPM memutuskan untuk menyemak semula semua data dan dokumen berkenaan SJKC Too Joon Hing.

Memetik kenyataan Facebook MCA Lantian jelasnya, ia untuk menilai sama ada pemindahan SJKC Too Joon Hing ke tapak sekarang mengikut prosedur operasi standard (SOP).

Terdahulu, Hang Soon mendakwa, SJKC Too Joon Hing adalah antara 10 SJKC yang diluluskan oleh kerajaan ketika pemerintahan Barisan Nasional (BN) pada tahun 2017 atas permohonan MCA.

Dakwanya, lokasi asal pembinaan ini ketika diluluskan ialah Taman Putra Prima Puchong, tetapi telah ditukar ke Bandar Kinrara Seksyen 5 semasa pemerintahan Pakatan Harapan (PH).

“Oleh kerana prosedur pertukaran ini telah selesai, KPM telah mengeluarkan permit kelulusannya dan diserahkan kepada jawatankuasa pembinaan sekolah ini pada bulan Mei tahun lepas,” katanya.


Anwar nasihat Muhyiddin tumpu kes mahkamah

KUALA LUMPUR, 30 Muharam 1445H, Khamis – Perdana Menteri, Datuk Seri Anwar Ibrahim meminta Pengerusi Perikatan Nasional (PN) Tan Sri Muhyiddin Yassin menumpukan pada kes mahkamahnya dan bukannya mendesak beliau meletak jawatan sebagai pemimpin nombor satu negara.

Perdana Menteri berkata, ketika ini kerajaan pimpinannya masih lagi menguasai dua pertiga kerusi Parlimen.

“Kita kekal kemenangan kita, masih dapat dua pertiga majoriti ahli Parlimen, dia buat perkiraan apa, saya nasihatkan dia tumpu kes mahkamah,” katanya selepas merasmikan Majlis Pecah Tanah Residensi Wilayah dan Residensi Prihatin MADANI serta Pusat Penjaja MADANI di Desa Tasik Sungai Besi di sini hari ini.

Sebelum ini Muhyiddin mendesak Anwar dan Timbalannya Datuk Seri Dr Ahmad Zahid Hamidi meletak jawatan susulan keputusan Pilihan Raya Negeri (PRN) di enam negeri baru-baru ini.

Muhyiddin mendakwa, kemenangan PN di kerusi majoriti Melayu dan kawasan campuran membuktikan penolakan besar-besaran orang Melayu dan masyarakat bukan Melayu terhadap gabungan politik yang diterajui Anwar dan Ahmad Zahid.

Dalam PRN baru-baru ini gabungan Pakatan Harapan (PH) dan Barisan Nasional menang di Selangor, Pulau Pinang dan Negeri Sembilan manakala PN mengekalkan kemenangan di Kedah, Kelantan dan Terengganu.

Dalam pada itu Anwar menegaskan bahawa beliau sama sekali tidak bersetuju dengan andaian bahawa pengundi Melayu dan anak muda mudah terpesong dengan hasutan kaum dan agama, pascakeputusan PRN baru-baru ini.

Katanya, beliau sedar, dasar MADANI yang dibawa Kerajaan Perpaduan perlu mengambil masa untuk difahami rakyat dan ia merupakan satu cabaran agar jentera dan pimpinan parti bekerja lebih keras memaknai dan menterjemah konsep berkenaan sehingga ke akar umbi.

“Ia mengambil masa, saya tak setuju semua pihak salahkan orang Melayu, menyalahkan kefahaman mereka bahawa mereka itu mudah terpengaruh dengan hasutan kaum dan agama,” katanya, ketika ditanya berhubung strategi kerajaan MADANI yang dilihat tidak berkesan dalam menarik undi pengundi Melayu.

Perdana Menteri berkata, beliau juga telah membangkitkan dalam Mesyuarat Jemaah Menteri semalam berhubung peri pentingnya rakyat disantuni dengan lebih banyak berdasarkan konsep MADANI, menggunakan pendekatan hikmah dan kebijaksanaan.

Mengenai hubungan kerjasama Kerajaan Perpaduan dengan tiga negeri dimenangi pembangkang pada PRN baru-baru ini, Anwar yang juga Pengerusi PH berkata ia terpulang kepada negeri berkenaan.

“Itu terserah kepada sikap mereka, kalau mereka mahu bekerjasama ada kaedahnya bukan saja dari segi kenyataan juga tindakan. Saya nak pastikan semangat tatakelola itu betul, mahu wang untuk orang miskin, bagi orang miskin, jangan dialihkan ke lain,” kata beliau. – Bernama


COVID-19: Kuwait tarik balik sekatan, benarkan perjalanan ke luar negara

KUWAIT, 13 Rejab 1443H, Rabu – Kabinet Kuwait menarik balik beberapa sekatan COVID-19 termasuk larangan perjalanan asing, satu langkah yang juga akan dikenakan kepada individu tidak divaksin, kata Perdana Menteri, Sheikh Sabah al-Khalid al-Sabah pada Isnin.

Bagaimanapun, mereka yang tidak divaksin masih perlu mendapatkan ujian tindak balas rantai polimerase (PCR) 72 jam sebelum menaiki penerbangan ke negara Teluk Arab.

Mereka juga perlu menjalani kuarantin selama tujuh hari selepas ketibaan, sementara golongan yang divaksin tidak perlu berbuat demikian.

Beberapa sekatan yang ditarik balik mulai minggu depan termasuk membenarkan mereka yang tidak divaksin memasuki pusat beli-belah, pawagam, teater dan dewan bankuet sekiranya menunjukkan ujian PCR negatif. – Agensi


Kerajaan bincang longgar 3 perkara utama SOP COVID-19

SEREMBAN, 21 Ramadan 1443H, Sabtu – Kerajaan sedang membincangkan kelonggaran tiga perkara utama dalam prosedur operasi standard (SOP) pencegahan penularan COVID-19 yang akan diumumkan dalam masa terdekat.

Perdana Menteri, Datuk Seri Ismail Sabri Yaakob berkata, tiga perkara utama itu membabitkan pemakaian pelitup muka, mengimbas MySejahtera setiap kali memasuki premis serta ujian pengesan COVID-19.

Katanya, perkara itu masih dalam penilaian dan perbincangan di peringkat Kementerian Kesihatan (KKM).

“Kita akan umumkan nanti…berita baiklah, bila longgar mesti rakyat gembira. Mungkin kita akan tengok dari segi mask (pelitup muka), jadi KKM akan melihat dari segi pro dan kontra mengenai itu.

“Dari segi MySejahtera pula, perlu atau tidak untuk mengimbas di mana-mana premis, manakala di lapangan terbang, bila balik sama ada perlu atau tidak membuat ujian PCR (tindak balas rantai polimerase masa nyata) atau RTK Antigen (Kit Ujian Pantas Antigen). Perkara ini KKM sedang berbincang,” katanya.

Beliau berkata demikian selepas membuat lawatan ke sebuah rumah kebajikan di sini hari ini.

Dalam pada itu, Ismail Sabri berkata, kerajaan juga mengambil pandangan kerisauan rakyat sekiranya SOP terlalu longgar.

Semalam media melaporkan Menteri Kesihatan, Khairy Jamaluddin berkata, lebih banyak kelonggaran SOP dijangka diumumkan dalam beberapa minggu akan datang. – Bernama


Zahid nafi letak jawatan

BANGI, 28 Rabiulakhir 1444H, Rabu – Datuk Seri Dr Ahmad Zahid Hamidi menafikan beliau telah meletakkan jawatan sebagai Pengerusi Barisan Nasional (BN) dan Presiden UMNO.

Menerusi hantaran di Facebook, beliau meminta mana-mana pihak untuk tidak mengeruhkan lagi keadaan.

“Surat yang disebarkan seperti berikut adalah palsu dan rekaan manusia yang tidak bertanggungjawab. Mohon doakan yang terbaik untuk dalam keadaan sekarang ini,” katanya yang memuat satu surat yang tular hari ini.

Isi kandungan surat itu tertera satu mesyuarat tergempar telah diadakan malam tadi dengan dihadiri pemimpin utama setiap parti gabungan BN dan juga pemimpin tertinggi BN.

“Beberapa keputusan juga telah dicapai untuk menentukan gabungan mana yang akan disokongan BN, sama ada Perikatan Nasional (PN) atau Pakatan Harapan (PH) pada esok (hari ini).

“Saya juga dengan berat hati ingin meletakkan jawatan sebagai Pengerusi BN dan juga Presiden UMNO atas dasar tanggungjawab di atas kekalahan besar pada Pilihan Raya Umum ke-15 (PRU15).

“Oleh demikian, Datuk Seri Ismail Sabri Yaakob akan memangku jawatan sebagai Pengerusi BN dan juga Presiden UMNO sehingga pemilihan UMNO yang akan diadakan pada Januari 2023,” katanya.


Siasatan insiden SUKE siap dalam tempoh sebulan

PUTRAJAYA,  11 Syaaban 1442H, Khamis  – Proses siasatan kes struktur ‘gantry launcher’ terjatuh di tapak pembinaan Lebuhraya Bertingkat Sungai Besi-Ulu Kelang (SUKE) berhampiran Puncak Banyan, Persiaran Alam Damai, Cheras pada Isnin lepas, dijangka dapat dilengkapkan sepenuhnya dalam tempoh sebulan.

Jabatan Keselamatan dan Kesihatan Pekerjaan (JKKP) memaklumkan siasatan membabitkan pemerhatian dan penelitian di lokasi kejadian, mengambil keterangan saksi dan melakukan analisis kejuruteraan forensik bagi melengkapkan proses siasatan.

“Tindakan perundangan lanjut akan diambil berdasarkan kepada hasil siasatan terperinci,” menurut JKKP dalam kenyataan hari ini.

Antara tindakan yang boleh diambil ialah pendakwaan menurut peruntukan Seksyen 15 dan 17 Akta Keselamatan dan Kesihatan Pekerjaan 1994, iaitu kewajipan majikan untuk memastikan keselamatan, kesihatan dan kebajikan pekerjanya semasa bekerja serta keselamatan dan kesihatan orang selain pekerjanya, yang terjejas akibat aktiviti kerja yang dijalankan.

Penalti maksimum bagi kesalahan di bawah kedua-dua seksyen tersebut ialah denda tidak melebihi RM50,000 atau dua tahun penjara, atau kedua-duanya jika sabit kesalahan, menurut kenyataan itu.

JKKP memberitahu Notis Larangan yang dikeluarkan oleh JKKP hanya akan dibatalkan setelah majikan mengambil tindakan pembetulan dan langkah kawalan yang komprehensif bagi mengelakkan berlakunya kemalangan.

Kemalangan yang berlaku pada awal pagi Isnin itu mengakibatkan tiga pekerja projek pembinaan maut, manakala seorang pemandu kereta Perodua Bezza cedera parah akibat dihempap struktur kren berkenaan semasa melalui kawasan terbabit.

Pada tahun lepas, JKKP telah menjalankan 14,786 pemeriksaan keselamatan dan kesihatan pekerjaan (KKP) di sektor pembinaan dan daripada jumlah tersebut sebanyak 5,117 notis, 404 tindakan kompaun dan 73 kes pendakwaan telah dilaksanakan dengan jumlah penalti sekitar RM1.7 juta.

“JKKP memandang serius setiap kemalangan di tempat kerja sama ada melibatkan pekerja mahupun orang awam,” menurut kenyataan itu.

JKKP menyatakan majikan mempunyai kawalan dan bertanggungjawab untuk mengenal pasti terlebih dahulu bahaya di tempat kerja, membuat penilaian risiko dan seterusnya mengambil langkah kawalan risiko yang berkesan sebelum pekerja menjalankan aktiviti kerja bagi mengurangkan risiko keselamatan dan kesihatan pekerja dan mengelakkan berlakunya kemalangan atau penyakit pekerjaan.

“JKKP akan terus melakukan pemantauan di lapangan termasuk menggunakan aplikasi teknologi terkini serta tidak akan teragak-agak untuk mengambil tindakan tegas kepada mana-mana pihak termasuk pemaju dan kontraktor yang didapati mengabaikan aspek keselamatan dan kesihatan pekerjaan,” jelas kenyataan itu. -Bernama


Pemimpin sayap kanan Perancis tuntut lebih banyak masjid ditutup

PARIS, 8 Rabiulawal 1444H, Rabu – Pemimpin politik sayap kanan Perancis, Marine Le Pen menuntut lebih banyak masjid ditutup di negara ini, menurut Agensi Berita Anadolu.

Tuntutannya itu dibuat meskipun 24 masjid di Perancis sudah pun ditutup sejak dua tahun lalu atas arahan Menteri Dalam Negeri, Gerald Darmanin.

“Dia (Darmanin) menutup masjid di sana, masjid di sini. Dia memecat khatib tetapi dia mesti menutup semua masjid ekstremis di negara kita,” katanya dalam temu bual di saluran TV Perancis.

Ditanya mengenai kriteria untuk penutupan itu, Le Pen berkata, semua orang Islam yang mempunyai ‘retorik radikal’ harus dihantar pulang.

Ogos tahun lalu, pihak berkuasa perlembagaan tertinggi Perancis meluluskan undang-undang ‘anti-separatisme’ kontroversi yang telah dikritik kerana mengecilkan umat Islam.

Rang undang-undang itu diluluskan oleh Dewan Negara pada musim panas lalu, walaupun mendapat tentangan hebat daripada Ahli Parlimen berhaluan kanan dan kiri.

Pentadbiran Paris telah dikritik oleh masyarakat antarabangsa, pertubuhan bukan kerajaan dan pertubuhan hak asasi manusia, terutama Pertubuhan Bangsa-Bangsa Bersatu (PBB) kerana menyasar serta meminggirkan umat Islam.

Tahun lalu, Perancis mengumumkan rancangannya menutup tujuh masjid dan persatuan di seluruh negara menjelang akhir 2021, atas alasan ‘radikalisme’.

Darmanin mendakwa bahawa langkah itu dibuat selepas mendapati khutbah yang disebarkan di masjid kononnya memupuk kebencian terhadap Perancis. – Agensi


Dividen TH diumum awal tahun depan

PETALING JAYA, 6 Jamadilawal 1442H, Isnin – Pengumuman pemberian dividen (hibah) pendeposit Lembaga Tabung Haji (TH) akan diumumkan pada suku pertama tahun hadapan.

Pengarah Urusan Kumpulan dan Ketua Pegawai Eksekutif TH, Datuk Nik Mohd. Hasyudeen Yusoff berkata, TH terus mencatatkan deposit tertinggi dalam sejarah sehingga akhir November iaitu bernilai RM75.58 bilion.

Katanya, TH berada dalam trajektori yang betul selepas terus menunjukkan peningkatan dalam deposit termasuk aset yang diperolehi dengan kadar yang tinggi.

“Pencapaian ini mencerminkan keyakinan rakyat dan pendeposit terhadap TH kekal utuh, meskipun negara berdepan dengan persekitaran ekonomi yang sukar.

“Bagaimanapun dalam keadaan COVID-19 ini banyak cabaran dari segi pelaburan yang perlu dihadapi tetapi TH akan buat yang sebaiknya,” katanya.

Beliau berkata demikian dalam sidang akhbar selepas menandatangani tawaran pembelian sebuah menara pejabat daripada Bukit Damansara Development Sdn Bhd, hari ini.


GTA saran Ketua Pemuda UMNO tak sibuk tentu tarikh PRU15

BANGI, 27 Safar 1444H, Khamis – Gerakan Tanah Air (GTA) menyarankan Ketua Pemuda UMNO, Datuk Asyraf Wajdi Dusuki memberi fokus membangunkan negara daripada sibuk menentukan tarikh Pilihan Raya Umum Ke-15 (PRU15).

Ketua Pemuda GTA, Nasrul Ali Hasan Abdul Latif berkata, sikap kemaruk dan gilakan PRU15 disegerakan bukan hanya dilihat pada pemimpin utama UMNO semata-mata, bahkan juga Ketua Pemudanya.

Beliau berkata, tidak sepatutnya sikap rakus mahu berkuasa itu ditonjol jelas sehingga hilang ihsan dan hati perut terhadap rakyat yang mula gelisah dengan banjir besar berkemungkinan melanda serta kesengsaraan bakal dihadapi mereka.

“Banjir besar yang diramal sebelum ini di Hulu Langat, di Baling pun boleh jadi luar jangka dan luar kawalan menyebabkan ramai yang tidak bersedia dan terperangkap, apatah lagi bila masa ianya akan berlaku secara tepat pun tak dapat diduga sepenuhnya.

“Melainkan Dr Asyraf dah jadi pawang hujan yang boleh ramal banjir besar hanya akan berlaku selepas pilihan raya,” katanya dalam kenyataan, hari ini.

Nasrul turut meminta Asyraf memikirkan golongan peniaga kecil, orang kurang berkemampuan bekerja makan gaji yang sekarang ini dilema jika berlaku banjir besar akan memutuskan pendapatan serta menghalang mereka mencari nafkah.

“Fikirkan juga keluarga yang mempunyai ahli keluarga yang kurang upaya atau golongan tua yang uzur bagaimana nak menghadapi dan selamat jika banjir besar benar-benar berlaku.

“Kuasa dah ada di tangan, Perdana Menteri juga dari UMNO, aturlah gerakan membangunkan negara sebaiknya selagi tempoh berkuasa masih ada, bukan sibuk pertimbang supaya PRU15 diadakan segera sahaja,” katanya.

Beliau berkata, Asyraf yang sewajibnya sangat dekat dengan Perdana Menteri, Datuk Seri Ismail Sabri Yaakob seeloknya segera mencadangkan resolusi membangunkan ekonomi dan menyelesaikan masalah pendapatan rakyat.

Katanya, dahulu ketika Tan Sri Muhyiddin Yassin menjadi Perdana Menteri, UMNO sibuk mendesaknya meletak jawatan dan digantikan dengan pemimpin daripada parti itu.

“Bila dah ganti dengan pemimpin UMNO sibuk nak PRU diadakan cepat pula. Jadilah lebah yang sentiasa lihat perkara cantik dan indah, jangan jadi lalat yang suka menghurung tahi dan lihat keburukan.

“Apakah Malaysia ini milik UMNO sehingga semua perkara kena ikut kehendak UMNO?

“Sampai bila rakyat perlu dibuli dengan keangkuhan dan kerakusan pemimpin politik UMNO hingga rakyat mula meluat dengan politik yang sepatutnya politik ini adalah platform terbaik untuk bersuara dan menjaga kebajikan rakyat,” katanya.

Terdahulu, Asyraf dalam satu kenyataan berpandangan bahawa PRU15 masih boleh diadakan sebelum musim banjir tahun ini sekiranya Dewan Rakyat dibubarkan pada awal Oktober.

“Umpamanya jika dibubar pada awal Oktober 2022, maka PRU15 dapat dan sempat dibuat pada awal November 2022, iaitu dua hingga tiga minggu sebelum ramalan hujan lebat.

“Adakah SPR mampu buat PRU dalam masa empat minggu selepas bubar? Kalau ikut rekod PRU14 dulu, SPR mampu dan boleh buat PRU dalam sama satu bulan selepas bubar,” katanya.

Pautan berkaitan;


Isu papan tanda Jawi di SJKC: Sila patuh, ini Tanah Melayu

Oleh Zuhayati Yazid

BANGI, 26 Rabiulakhir 1443H, Rabu – Tindakan pemimpin parti tamak haloba mengecam pihak berkuasa kerana tidak mempamerkan tulisan Cina pada papan tanda dua sekolah rendah Cina di Pahang sangat tidak munasabah.

Hanya kerana papan tanda itu memaparkan nama sekolah masing-masing dalam bahasa Malaysia dan Jawi, mereka terus mengamuk.

“Pelik. Inikan Tanah Melayu dan termaktub dalam Perlembagaan bahasa Melayu adalah Bahasa kebangsaan.

“Penggunaan tulisan Jawi adalah selari dengan pentadbiran negara Islam. Jadi apa masalah mereka?

Demikian tempelak Presiden Pertubuhan Gerakan Qiam (QIAM), Datuk Sirajuddin Salleh mengulas tindakan beberapa pemimpin DAP yang tidak berpuas hati apabila papan tanda baru Sekolah Jenis Kebangsaan Cina (SJKC) di Pahang tiada tulisan Cina.

Difahamkan, papan tanda sekolah yang baru dibuat selepas Dewan Undangan Negeri Pahang memutuskan agar semua agensi berkaitan kerajaan wajib menambah tulisan Jawi pada papan tandanya.

Datuk Sirajuddin berkata, adalah tidak relevan untuk memasukkan aksara Cina sedangkan pentadbiran utama di negara ini adalah Melayu.

“Cuba kita berada India tapi mahu kekalkan tulisan Melayu di negara mereka, pastinya tindakan itu bukan sesuatu yang relevan, begitu juga dengan isu ini, sangat tidak munasabah.

“Sekiranya mahu tulis dan kembangkan tulisan mereka, sila pulang semula ke tanah air mereka dan gunalah seperti yang diidamkan,” katanya.

Malah beliau turut menzahirkan rasa kagum dengan tindakan Pahang yang mewajibkan tulisan Jawi di setiap papan tanda negeri itu, yang dilihat sebagai usaha memperkasakan semula tulisan Jawi.

“Ini yang perlu dicontohi semua negeri dan di peringkat Pusat selari sebagai Malaysia sebagai sebuah pentadbiran Islam,” katanya.

Pautan berkaitan:


TNB, polis putuskan bekalan elektrik premis judi haram

KUALA LUMPUR, 29 Rejab 1443H, Khamis – Bekalan elektrik ke sembilan premis perjudian dalam talian haram di Wangsa Maju diputuskan susulan operasi polis dan Tenaga Nasional Berhad (TNB).

Ketua Polis Daerah Wangsa Maju, Superintendan Ashari Abu Samah berkata, operasi bersama itu dijalankan di Setapak Jaya, Jalan Tasik Titiwangsa, Jalan Tun Razak, Jalan Ampang Hilir, Jalan Gombak Batu 5 dan Setapak.

“Kebanyakan premis adalah rumah kedai yang disewa oleh sindiket perjudian,” katanya selepas operasi di Setapak Jaya, hari ini.

Ashari berkata, kebanyakan premis itu pernah diserbu beberapa kali sebelum ini.

“Dalam kes terbaharu, kami menahan tiga individu termasuk penjaga premis di Setapak Jaya pada 21 Januari.

“Beberapa peralatan judi dalam talian turut dirampas dan suspek sudah pun didakwa pada 26 Januari,” katanya.

Beliau berkata, sekiranya pemilik premis ingin menyambung semula bekalan elektrik, mereka perlu mendapatkan kebenaran daripada pihak polis sebelum TNB menyambungkannya semula.

“Operasi memotong bekalan elektrik premis yang digunakan sindiket akan dipertingkatkan dari semasa ke semasa.

“Kami akan mengambil tindakan tegas terhadap mereka yang melanggar undang-undang,” katanya lagi.